ئارێشەکانی کۆمەڵگە و نیگەرانییەکانی جەناب!\nعەلی بداغی 7 / 3 / 2019\nجەنابی خامنەیی، ڕێبەری کۆماری ئیسلامی چەند ڕۆژ لەوە پێش لە کۆبوونەوەیەکی لەگەڵ مەداحەکانی ڕێژیمەکەیدا دانی بە قوڵبوونەوەی قەیرانە کۆمەڵایەتییەکان دانا و نیگەرانیی خۆی سەبارەت بە خەسار و زیانگەلی ئەو دیاردانە نەشاردەوە و بەڕوونی و وه‌ک ناوهێنان، ئاماژەی بە دابەزینی پێکەوەنانی ژیانی هاوبەش، تەقینەوەی تەڵاق و سەرهەڵدانی دیاردەی نوێی «زەماوەندی سپی» کرد. دیارە جەناب هەر بە هەوای قەوانە کۆنەکە سەرچاوەی هەموو قەیرانە کۆمەڵایەتییەکانیشی بۆ پیلانەکانی «دوژمن!» گەڕاندەوە و داوای کرد کە بەرپرسانی وڵات پتر لە خەمی! «لاو»ەکان و پیرۆزیی نەریتی «خیزان»دا بن و نەهێڵن «دوژمن» لەو بەستێنەشدا ئەوەندە ڕمبازێن بکا!\nپرسیار ئه‌مه‌یه که چی گەردی خستووەتە سەر دڵی جەناب و بەچی ئاوا کەمێک هەڵچووە؟ با چاوێک بەو ئامارانەدا بخشێنین کە بەرپرسانی حوکمەتەی جەناب لە میدیاکاندا باسیان کردووە و چەند و چۆنیی ئامارە ڕاستەقینەکانیش _کە بێگومان زۆر لە ئامارە ڕاگەیەندراوەکان زیاترن و دەشبێ بێ نوقسانی بە گوێی جەنابیان گەیاندبێ_ با لەجێی خۆی بمێنێ.\nپێش هه‌موو شتێک دیارده‌ی «زه‌ماوه‌ندی سپی» که گوایه جه‌نابیان پێی قه‌ڵسن و لە زەوقیان دراوە.\nژیانی هاوبەشی کچ و کوڕ بێ ئەوەی زەماوەندیان کردبێ و لێک مارە کرابن و بەڵگەیەکی ڕەسمیی حکوومەتییان بە دەستەوە بێ، «زەماوەندی سپی»ی پێ دەڵێن. ئەم دیاردەیە لەگەڵ ئەوەدا کە لە ئێران کۆسپی قانوونیی لەبەردەمە و لەگەڵ شەرع و نۆرمە فەرهەنگی و ئاینییەکانی کۆمەڵیشدا نایەتەوە، بەڵام دیاردەیەکە کە ئێستا و بەتایبەت لە شارە گەورەکاندا گەلێ باوە و لەگەڵ لەکەمیدانی ژیانی هاوبەش و پەرەسەندنی تەڵاق تا دێ زیاتر ڕمێنی دەبێ.\nکاربەدەستانی کۆماری ئیسلامی تا ئێستا نەیانویستووە خۆ لە قەرەی ئەو باسە بدەن، بەڵام کاتێک کە ئیدی نە توانای پێشگرتن بە پەرەسەندنی و نە توانای شاردنەوەیان ما، لە ئاستی هەر سەرووی ڕێژیمدا _عەلی خامنەیی_ کاردانەوەیان لەسەری دەبێ و بە پیلانی ناحەزان و دوژمنانی ئێران، ئەویش بە مەبەستی هەڵتەکاندنی کۆمەڵگە و وڵاتی! ناو دەبەن.\nزەماوەندی سپی کە بە مانای کاڵبوونەوەی نۆرم و حەسساسییەتە ئایینییەکان و بەگژداچوونەوەی قانوونە حکوومەتی و هەروەها نەریتە باوەکانی کۆمەڵگە، دەرەنجامگەلێ زۆریشی هەیە؛ وەک پەراوێزخرانیان لەلایەن بنەماڵە، سزای قورسی حەدی شەرعی بەپێی قانوونەکانی حوکمەت و هەروەها ئەو ناو و ناتۆرانەی لە کۆمەڵگەدا دەخرێتە پاڵ ئەوانەی ڕووی تێدەکەن و ئەم شێوازە لە ژیانی هاوبەش دەگرنە بەر. لێرەدا ئەم پرسیارە دێتە پێش کە ملدان بەو بارودۆخە و قبووڵکردنی ئەم مەترسییانە لەپای چی و قازانج و زەرەرەکانی کامانەن؟\nکاربەدەستانی کۆماری ئیسلامی دەڵێن ڕاکردنی لاوانی ئێستا، لە ئەرک و بەرپرسایەتییەکانی خێزان وای کردووە ڕوو بکەنە زەماوەندی سپی، چونکی هیچ دەروەستییەک لە گۆڕێدا نییە و کەی پێیان خۆش بوو دەتوانن کۆتایی بەو پێوەندییە بێنن؛ بەڵام کارناسانی کۆمەڵایەتی دەڵێن خۆی ئەمە سڕینەوەی ئەسڵی بابەتەکەیە و لە ڕاستیدا خوێندنەوەی نیزامی سیاسی و بەڕێوەبەریی وڵات بۆ ئەم دیاردەیە، خۆدزینەوە و ڕاکردنە لە ئەرک و بەرپرسایەتی.\nئامارە ڕەسمییەکان دەڵێن لە ئێستادا 12 میلیۆن که‌س له ئێران ڕه‌به‌نن، بەڵام بەهۆی کێشەی بێکاری، نیشتەجێبوون و قەیرانی ئابووری ناوێرن و ناتوانن خۆ لە قەرەی پێکەوەنانی ژیانی هاوبەش بدەن. خۆ ئەگەر بێتوو کۆمەڵێک لەوانیش بە یارمەتییە کاتییەکانی بنەماڵەکانیان ژیانی هاوبەش پێکبێنن، بەهۆی کێشە ئابوورییەکان پاش ماوەیەکی زوو لێک جیا دەبنەوە. ئامارەکانی دەزگای قەزایی دەڵێن کێشەی ئابووری هۆکاری سەرەکیی نەسازان و جیابوونەوەی ژن و مێردەکان لە ئێرانە. هه‌روه‌ها نیزیک بە دوو میلیۆن کەس له حه‌شیمه‌تی ڕه‌به‌نی وڵات ئیدی پیرەکچ و پیرەکوڕن و لە تەمەنی ستانداردی پێکەوەنانی ژیانی هاوبەش لایان داوە کە سێ لە چواریان ژنن. هەروەها کێشە و قەیرانە ئابوورییەکان، نەبوونی ئەمنییەتی کار و نەریتی دواکەوتووانە و لەسەرێبوونی چاوەڕوانییەکان کۆسپی زۆر گەورەن لەبەردەم توێژی ڕەبەنی کۆمەڵگە کە نەوێرن بە دڵنیاییەوە بیر لە پێکەوەنانی ژیانی هاوبەش بەشێوەی قانوونییەکەی بکەنەوە؛ بەڵام تۆ بڵێی ئەمانە بۆ جەنابی خامنەیی گرینگ بن؟\nئه‌مجاره‌یان با بێینه سه‌ر چه‌ند ئامار و دیارده‌یه‌کی دی؛ لە ئێستادا لانیکەم چوار میلیۆن کەس لە ئێران تووشبووی مادەی هۆشبەرن، سەدا 11ی تووشبووان بە مادەی هۆشبەر ژنن، 8 میلیۆن کەس گیرۆدەی خواردنەوە ئەلکۆڵییەکانن، سەروو 100 هەزار کەس هەڵگری ویرووسی (HIV) ئایدزن، سێ میلیۆن ژن سەرپەرستی خێزانن، نیزیک بە یەک میلیۆن ژن بەرهەڵدا و پەراوێزخراون، لە ساڵدا حەوت هەزار کچ لە ماڵ ڕادەکەن و نیزیک بە شەش هەزار کەس خۆیان دەکوژن، نیزیک 6 میلیۆن کەس بەتایبەت لە قۆناغەکانی سەرەتایی و ناوەندیدا لە خوێندن وازیان هێناوە و لە پڕۆسەی پەروەردە و فێربوون دابڕاون. لە نێوان 2 تا 3 میلیۆن منداڵی کار لەبەردەم مەترسیی جۆرەها زیانی کۆمەڵایەتیی دیکە دان و، تەمەنی لەشفرۆشی بۆ خوار 15 ساڵ دابەزیوە. دزی و تاوانە کۆمەڵایەتییەکانی دیکە لە سۆنگەی هەژاری لەچاو چەند ساڵی ڕابردوو سەدا 30 زیادی کردووە. سۆنامیی هەژاری وای کردووە نیزیک بە دوو میلیۆن کەس بۆ نانی شەویان دابمێنن و سەدا 80ی خەڵکی ئێران هەژار و یەک لە سێی خەڵک لەژێر هێڵی هەژاریی ڕەهادا بن. فرۆشتنی ئەندامانی لەش بەتایبەت گورچیلە تەنانەت ئەویش بە نرخی زۆر کەم هەر دێ و زیاتر دەبێ. لە ساڵدا زیاتر لە 3 میلیۆن پەروەندەی كەیفەری و 2 میلیۆن پەروەندەی حقووقی لە دادگاكانی وڵاتدا دەکرێنەوە و، زیاتر لە 3 میلیۆن پەروەندەش لە «شووڕاكانی حەلی ئیختلاف»دا بەدواداچوونیان بۆ دەكرێ. لە هەر 100 هەزار كەسی ئێران، 200 كەسیان لە زیندان دان. زیندانه‌کانی ئێران بۆ زه‌رفییه‌تی ٥٠ هەزار زیندانی دروست کراون، بەڵام له ئێستادا ٢٥٠ هەزار كەسیان تێ په‌ستاوتووە. کاربەدەستانی ڕێژیم نایشارنەوە کە لە دوای ڕووخانی ڕێژیمی پاشایەتییەوە حەشیمەتی ئێران 2 بەرامبەر بووە، بەڵام ئەژماری زیندانییەكانی ئێران بۆتە 10 بەرامبەر. له نێوان چوار تا پێنج میلیۆن کۆچبه‌ری ئێرانی له 22 وڵاتی دنیادا بڵاو بوونه‌ته‌وه که یه‌ک له چواریان بڕوانامه‌ی خوێندنی کارناسیی باڵا و دوکتوڕایان هه‌یه. لە ساڵدا له ئێران نیزیک 20 هەزار که‌س به‌هۆی ڕووداوی هاتوچۆ گیانیان لە دەست دەدەن و نیزیک به 750 هه‌زار که‌س بریندار ده‌بن.\nدۆخی شپڕێوی کۆمەڵگەی ئێران لەژێر تیغی خەسارە کۆمەڵایەتییەکان بەوەندە نابڕێتەوە و میراتی چوار دەیە دەسەڵاتدارەتیی کۆماری ئیسلامی بریتییە لە وڵاتێکی پڕ قەیران و تەواو نەخۆش. لەسایەی سەری دەسەڵاتی کۆماری ئیسلامی ڕۆژ لەگەڵ ڕۆژ خەڵک هەژارتر دەبن و بێکاری هەر دەم زیاتر دەبێ و ئاکامەکەشی وەک گوترا لە هەڵکشانی تاوانکاری و سەرهەڵدانی زۆر دیاردەی وەک «گورچیلەفرۆشی و فرۆشتنی ئەندامانی دیکەی لەش»، «گۆڕخەوی»، «منداڵانی کار» و «لەشفرۆشی»دا خۆی دەردەخا. لە سایەی چوار دەیە سیاسەتی شەڕخوازی و پشتیوانی لە تێرۆریزمدا، وڵات کەوتووەتە بەر تیغی قورسترین گەمارۆکان و لەو سۆنگەیەوە خەڵک تووشی نەخوازراوترین دۆخ بوون؛ کار گەیوەتە جێیەک کە ئاماری خۆکوژییەکان چەند قات زیاتر ببێ و زۆر بنەماڵە ناچار بن کۆرپەکانیان بفرۆشن!\nتازە ئەم بارودۆخە لە حاڵێک دایە کە گەڕی نوێی گەمارۆکانی ئەمریکا هێشتا بەتەواوی کاریگەریی خۆیان لەسەر ڕەوشی ئابووری و کۆمەڵایەتیی ئێران دانەناوە و بێگومان ڕۆژانێکی زۆر سەخت لە چاوەڕوانیی ئێران دایە، ئێرانێکی شەکەت و ماندووی بندەستی کۆماری ئیسلامی کە چوار دەیە لەوە پێش بە قۆستنەوەی هەل و دەرفەتەکانی پاش شۆڕش توانی جڵەوی دەسەڵاتی وڵات بگرێتە دەست و، بە سەرکوت و سەپاندنی نیزامێکی سیاسیی توتالیتێر درێژە بە مانەوەی خۆی بدا.\nمێژووی ئەم شۆڕشە هێند دوور نییە و هێشتا خەڵکێکی زۆر ئەم ڕۆژانەیان لە بیرە. لە ئێران شۆڕش کرا بۆوەی مەودای هەژار و دەوڵەمەند نەمێنێ، شۆڕشگێڕەکان نووکە ڕمبی پەلاماریان لە «شا» گرتبوو. دەیانگوت شا بۆ خۆی لە کەشکەڵانی ئاسمان و لە کۆشکەکانیدا دانیشتووە و ئاگای لە خەڵکی بێ ئەنوا نییە کە لە قەراغ شارەکان بە چ هەناسەساردییەک ڕۆژ دەکەنەوە.\nشۆڕش سەرکەوت و شۆڕشگێڕەکان و یەک لەوان جەنابی خامنەیی کە ئێستا ڕێبەری ڕێژیمە، بناغەی نیزامێکیان داڕشت کە دروشمیان بۆ دەدا و خەڵک بۆ ئەو دروشمانە حەمەڕەزاشای پەهلەوییان لە تەختی شایەتی هێنایە خوارێ.\nچوار دەیە لە دەسەڵاتدارەتیی کۆماری ئیسلامی تێپەڕیوە و کۆشکەکان هەر لەجێی خۆیانن، تەنیا کەسەکان ناویان گۆڕاون، شای پێشوو جلوبەرگی ڕازاوە و خەمڵاو بە میداڵ و نیشانی شایەتیی دەبەر دەکرد و ئەوەی ئێستا عەبا و مەندیلی هەیە و ئەنگوستیلەی نقیمداری لە دەست دایە ... خەڵکی ئێران هەژارتر و بێ ئەنواتر بوون و مەودای دارا و نەدار لەو وڵاتەدا قەت ئەوەندەی ئێستا نەبووە، بەو جیاوازییە کە ئەوانەی دەوڵەمەندن و هەیانە، بەشی کەمی کۆمەڵگەن و هەژار و بەشمەینەتەکەش زۆرینەی ڕەهان.\nئەم ئامارانە تەعبیر لە دۆخێکی هەستیار دەکەن کە دەکرێ ڕووخان و هەڵتەکانی کۆمەڵگەی ناو بنێین کە هەرەسهێنانی نیزامی سیاسیی وڵات بەدووی خۆیدا دێنێ. ئەوەی ئەمڕۆ لە هەموو کاتێ پتر ئاشکرایە ئەوەی کە نیزامی سیاسی نەک شەرعییەتی لای زۆرینەی ڕەهای کۆمەڵگە لە دەست داوە، بەڵکوو خۆیشی ئەوەی لە ئیدۆلۆژی و گوتار ماویەتی نیسێیەکی کاڵە و ئەوەی تۆخە تەنیا زەبروزەنگی دەزگای سەرکوت و مافیای دەسەڵاتە کە شادەمارەکانی ئابووریی وڵاتیان لە پاوان دایە و بۆ دواهەناسەکانی دیکەی خۆیان بەکاری دێنن.


(32) (ئه‌وانه به‌و بیروباوه‌ڕه پووچانه‌یانه‌وه) ده‌یانه‌وێت نوورو ئاینی خوا به‌قاڵه‌ی ده‌میان بکوژێننه‌وه و خامۆشی بکه‌ن (به‌ڵام خه‌یاڵیان خاوه) خوا ناهێڵێت ئاواتیان بێته دی و هیچ شتێکی تری ناوێت جگه له‌وه نه‌بێت ئاین و نووری خۆی سه‌ربخات و نووری خۆی ته‌واو بکات و ده‌ری بخات، هه‌رچه‌نده کافرو بێ باوه‌ڕان پێی سه‌غڵه‌ت و دڵته‌نگ بن.\n(33) هه‌ر ئه‌و زاته بۆیه پێغه‌مبه‌ره‌که‌ی هاوڕێ له‌گه‌ڵ هیدایه‌ت و ڕێنموویی و ئایینی ڕاست و دروستدا ڕه‌وانه کردووه تا سه‌ری بخات به‌سه‌ر هه‌موو به‌رنامه و ئاینه‌کانی تردا، هه‌رچه‌نده موشریک و هاوه‌ڵگه‌ران پێی سه‌غڵه‌ت و دڵته‌نگ بن.\n(34) ئه‌ی ئه‌و که‌سانه‌ی باوه‌ڕتان هێناوه، چاک بزانن که زۆربه‌ی حاخام و مالومه‌کانی جوو و قه‌شه‌ی گاوران، ماڵ و سامانی خه‌ڵکی به‌ناحه‌ق ده‌خۆن، به‌رهه‌ڵستی ڕێباز و ئاینی خوا ده‌که‌ن، جا ئه‌وانه‌ی که ئاڵتون و زیو کۆ ده‌که‌نه‌وه و قایمی ده‌که‌ن و له پێناوی ڕێبازی خوادا و بۆ ڕه‌زامه‌ندی ئه‌و، نایبه‌خشن، ئه‌وه مژده‌ی سزایه‌کی پڕ ئێشیان بده‌رێ!!\n(35) (ئه‌و سزا سه‌خته) له ڕۆژێکدا ده‌بێت ئه‌و پاره و سامانه‌ی کۆیان کردۆته‌وه، له دۆزه‌خدا سوور ده‌کرێته‌وه، ناوچاو و لاته‌نیشت و پشتیانی پێ داخ ده‌کرێت، ئینجا پێیان ده‌وترێت: ئه‌مه ئه‌و سامانه‌یه که کۆتان ده‌کرده‌وه بۆ خۆتان، ده بچێژن سزای ئه‌وه‌ی که بۆ خۆتان کۆده‌کرده‌وه.\n(36) بێگومان ژماره‌ی مانگه‌کان لای خوا دوانزه مانگه، له‌کتێبی خوادا له (لوح المحفوظ) دا دیاریکراوه، هه‌ر له‌و ڕۆژه‌وه که ئاسمانه‌کان و زه‌وی دروست کردووه، چوار مانگی به حه‌رام داناوه (واته جه‌نگ تیایدا نابێت به‌رپا ببێت)، هه‌ر ئه‌وه‌یه ئایین و به‌رنامه‌ی ڕاست و دروست، که‌وابوو له‌و مانگانه‌دا سته‌م له خۆتان مه‌که‌ن و جه‌نگ به‌رپا مه‌که‌ن، به‌ڵکو ته‌نها دژی موشریکانی (شه‌ڕه‌نگێز) هه‌مووتان بجه‌نگن به گشتی هه‌روه‌کو ئه‌وان دژی ئێوه ده‌جه‌نگن به‌گشتی، ئینجا بشزانن که خوا یارو یاوه‌ری ئه‌و که‌سانه‌یه که لێی ده‌ترسن و پارێزکارن.


کامالاداس، ژنە شاعیری هیندی: دەنگی ژن شۆڕشە! » DidiMn\nسەرەتا / شیعر/کتێب / کامالاداس، ژنە شاعیری هیندی: دەنگی ژن شۆڕشە!\nکامالاداس، ژنە شاعیری هیندی: دەنگی ژن شۆڕشە!\nدیدی من – الثقافات\nله عه‌ره‌بییه‌وه: لانیاس عه‌تا\nخانمە نووسەر و شاعیری هیندی، کامالاداس، کە ناسراوە بە دایکی شعری هیندیی مودێڕنی نووسراو بە زمانی ئینگلیزی، خاوەن ژیانێکی بێوێنە و نائاسایی بووە. لێوانلێو بووە لە شعر و داهێنان. هاوکات هەڵگری چەرمەسەریی زۆر بووە و ڕووبەڕووی چەندین تەنگەژە بووەتەوە کە بە دڵێکی پۆلایین و بڕوایەکی نەبڕاوە بە خودی خۆی و داهێنانەکانی تێی پەڕاندوون.\nئەم شاعیرە مەزنە لە ساڵی ١٩٣٤دا لە ویلایەتی کیرالای هیندی چاوی بە دونیا هەڵهێناوە و لە ٢٠٠٩دا ماڵئاوایی کردووە. وەرزی منداڵی تەمەنی لە ژینگەیەکی پڕ زانست و ڕۆشنبیراندا بەسەر بردووە و لە ژێر ڕۆشنایی ئەندێشەی کەسایەتی ئەدیبی وەک دایک و مامە گەورەکەی پەروەردە بووە. خۆشەویستی بۆ نووسین لە تەمەنێکی زوودا دڵی داگیر کرد. بۆ یەکەم جار لە تەمەنی ٦ ساڵیدا ”نشرة الشعریة”ی بڵاو کردەوە کە کۆمەڵە قەسیدەیەکی خەمئامێز بوون بۆ ئەو بوکەڵانەی سەریان لەدەست دابوو، بڕیار درابوو ئیدی بۆ هەمیشە بێ سەر ببن.\nلە تەمەنی ١٥ ساڵیدا ژیانی هاوسەرگیریی لەگەڵ پیاوێکی ”صرفي” بەتەمەنتر لە خۆی پێک هێنا. پاش هاوسەرگیری لانکەی ژیانیان گواستەوە بۆ شاری مۆمبای. لەوێ بە پشگیریی و هاندانی هاوسەرەکەی، لێهاتوانە دەستی دایەوە خامە. بەڵام ئیدی لە قۆناغێکدا بوو کە وێڵ بووبوو لە نێوان خەرەندی جێبەجێکردنی ئەرکەکانی نوسەربوون و ئەرکەکانی هاوسەرێتی و کابانیکردن. ئیدی نائاسودە بوو بە هۆی ئەو چاوەڕوانیانەی هاوسەرەکەی لێی دەکرد. پاڵەپەستۆی ئەو وێنایەی خێزان و کۆمەڵگە بە شێوەیەکی گشتی چاوەڕێیان لێی دەکرد وەک دایکێک و ژنێک تەنگی پێ هەڵچنیبوو.\nشۆڕشی بزوتنەوەی ژنان\nوەک ژنە نوسەرێک، بەم جۆرە لە بارەی بارودۆخی ئەو ماوەیەی ژیانی دەدوێت:\nژن پێوسیت بوو لە سەرەتادا بۆ هەموان بسەلمێنێت کە هاوسەر و دایکێکی باشە، بەر لەوەی هەر شتێکی دیکە بێت. ئەمەش واتە چاوەڕێکردن بە درێژایی چەندین ساڵ تا سپێتی هەموو پرچی ڕەنگ دەکات. من کاتم نەبوو بۆ چاوەڕێکردن. من خۆڕاگر نەبووم. هەر لەبەر ئەوە لە تەمەنێکی زوودا دەستم بۆ خامە و نووسین برد. خۆشبەختانە بە بەخت بووم لەمەدا. هاوسەرەکەم ئەو هەوڵەی بەرز دەنرخاند کە من لە کاروباری خێزانیدا دەیدەم. بۆیە ڕێگەی پێ دەدەام کە شەونخوونی بە دیار نووسینەوە بکەم. بێگومان ئەمە پاش ڕاپەراندنی سەرجەم ئەرکەکانی ماڵ و تێرکردنی منداڵەکان و پاککردنەوەی چێشتخانەکە. ئەوکات ڕێگەپێدراو بووم دابنیشم و تا دەرکەوتنی هەتاو بنووسم، بەڵام ئەمە کاریگەریی نەرێنی لەسەر تەندروستیم بەجێهێشت.\nنووسینەکانی ساڵانی پەنجا و شەستەکانی سەدەی بیستەم گوزارشت لەو شۆڕشەی بزوتنەوەی ژنان دەکات کە لە هندستان و وڵاتانی دیکەی جیهاندا سەری هەڵدابوو. مۆرکی ئەم گۆشە تێڕوانینەشی لە سەرەتای کارە بڵاوکراوەکانیدا بە ڕوونی دیارە. نموونە وەک ئەو چیرۆکەی کە لە تەمەنی سیازدە ساڵیدا نووسیویەتی. لە ماوەی ساڵانی پەنجاکان و شەستەکاندا تەوەری نووسینەکانی بریتیی بوون لە دژایەتیکردنی جیاکاری ڕەگەزی و گرنگی خاوەندارێتیکردنی ژن بۆ بڕیارە تایبەتەکانی ژیانی لە ڕووی سۆزداری و ڕەگەزیی.\nتەنهایی و بێهیوابوونی سۆزداری\nناوەڕۆکی قەسیدەکانی بریتی بوون لە ئارەزوو، هەستکردنێکی تاڵ بە تەنهایی و بێهیوابوونی سۆزداریی. هەموو ئەمانەش بوون بە مایەی سەڕسورمان بۆ خوێنەرەکان و کڵپەکردنی ئاگری توڕەیی لای پیاوە ئاینییەکانی شارەکە. چونکە لەو ماوەیەدا زمانی ئەدەبی هیندی هێندە پێگەیشتوو نەبوو توانستی پەسەندکردنی زمانی ژنێکی هەبێت کە بڕیاری گێڕانەوەی ژیانی دابێت بە بێ پەردە هەستەکان بۆ خوێنەر واڵا بکات. ئەم ستایلە ئازاد و شۆکهێنەرەی هۆکار بوو تا بەراورد بکرێت بەو ژنە نووسەرانەی ئەزموونی هاوشێوەیان هەبووە وەک مارگرێت دۆراس و سیلڤیا پلات.\nگەڕان بە دوای ناسنامەدا\nوێڵبوون بە دوای ناسنامەی مێیینەبووندا ئامانجی ئەم گەشتە نووسینەی داس بوو. هەربۆیە (لافیتەی) ناڕەزایی دژی ئەو جەبر و ستەمانەی دەرحەق بە ژنان دەکرێن داوای بنبڕکردنی ئەو تێڕوانینەی کۆمەڵگەی هیندیی دەکات کە ژن لە فۆرمی خزمەتکاردا دادەتاشێت و لە پلەکانی خوارەوەی پەیژەی کۆمەڵایەتیدا پێگەداری کردووە. ئەم ژنە نووسەرە وای دەبینێت کە سەرەڕای هەوڵە بەردەوامەکان بۆ داواکردنی مافەکانی ژن بەڵام هێشتا هیچ کەس و لایەنێک گۆڕانکاریی کرداری دروست نەکردووە و تەنها لە قاڵبی قسەدان. ئەم داواکاریانە بە کپی مانەوە و خەونگەلێک پشان دەدەن کە بەدی نایەن و بێ هیچ سڵکردنەوەیەک گوزارشتی لە ڕاستیی دیلبوونی کۆمەڵگەی هیندی دەکرد لە (ئالانا)ی نێرینە و ژێردەستەبوونی بە دەسەڵاتێکی خۆپەرستی پیاوسالار. هەر وەک لە یەکێ لە بەرهەمەکانیدا دەڵێت:\nتۆ بە هاوسەر ناوم دەبەیت\nفێریان کردم کە شەکر بهاڕم\nبۆ ئەو چایییەی کە تۆ دەیخۆیتەوە\nمن بە لەخۆبوردووی و سنگفراوانییەوە، ڤیتامینەکان پێشکەش بە تۆ بکەم\nمن دەبێت خۆم بگونجێنم لە ژێر سایەی خۆبەزلزانییە گەورەکەتدا\nو نانی جادوویی بخۆم تا بچوک بمێنمەوە\nمن ئیدی ئاوەز و ئارەزووی خۆم لەدەست دا، هێندەی وەڵامی پرسیارەکانی تۆ بدەمەوە\nئەوەتام تلۆر دەبمەوە بە وەڵامی ناڕێکەوە\nهەڵچوون بە خۆشەویستی\nلێرەوە دەبینین تێڕوانینی بۆ یەکگرتنی ڕاستەقینە لەگەڵ ئەو پیاوەی کە خۆشی دەوێت، بابەتێکە بەرزترە لە پێویستی ڕەمەکی. کە تێڕوانینی زاڵە بەسەر تێگەشتنی پیاو لە بارەی سێکس و چێژبینین لە جەستەی ژن. هەر بۆیە تێڕوانینی بۆ خۆشەویستی بەرز کردووەتەوە لە تێڕوانینی جەستە بۆ تێڕوانینێکی ڕۆحی قوڵ. ڕەخنەگر (ئەینور ڕەحمە) لە کتێبەکەی ”شێوازی گوزارشت لە شعری کالاماداس”دا تێڕوانینی داس ڕوون دەکاتەوە سەبارەت بەو شکۆیەی خوازیارە هەبێت لە نێوان ژن و پیاودا. دەڵێت بە هەلهێنجان لەو پەیوەندییە سۆزداریانەی پێیدا تێپەڕیووە لەگەڵ پیاودا هەمیشە چاو لە ڕێی عەشقێکی ڕۆحانی بووە. هاوڕێیەکی هەمیشەیی بۆ ڕۆحی. ئەمەش بە سروش وەرگرتن لە ئەفسانەی خواوەند کریشنای هندۆسی بەدیار دەکەوێت. دەتوانن بە ڕوونی ئەمە لە چەند قەسیدەیەکیدا بەدی بکەین سەبارەت بە پەیوەندیی ڕادها کە ناوێکی مێینەیە بۆ کریشنا. هەروەک ئەو قەسیدانەش گوزارشت دەکەن لە باوەڕبوونی بە گرنگی گەشەکردنی لایەنی ڕۆحانی پیاو و دەڵێت:\nپیاو وەرزێکە لە وەرزەکان\nبەڵام تۆ هەمیشەییت….\nهەموو ئەوانەی ئەم ژنە شاعیرە خۆشی دەوێن، ئاماژە بوون بە وێنەیەک کە پەیوەندیدار بوو بە خۆشەویستییەکی ڕاستەقینە کە ئەویش خوداوەند بوو. ئەو هەمیشە لە پەیوەندییەکی بەهێز و بەردەوامدایە لەگەڵ سروشتدا، کە ئەمەش لە کۆتاییدا گوزارشتی ڕوونە لە خودا. سەبارەت بەو خۆشەویستییە ڕاستەقینە لە نێوان خودا و مرۆڤدایە. ئەمەش ئەو خۆشەویستییەیە کە زاناکان و ڕۆشنبیران تێیدا دەژین. هەروەها دەڵێت؛\nلەمە، لەم کاتژمێرەدا، ڕووبارەکانمان\nو درەختە ئالکادامباکانمان دەبنە هی ئێمە\nلە پێناو ڕۆحە ونبووە بێلانەکانمان\nتا ڕۆژێک بگەڕێیتەوە و وەک\nشەمشەمەکوێرە شۆڕبێتەوە لە بوونی پاکی خۆیاندا\nژیان لەگەڵ هاوسەرەکەیدا هیچ کام لە خۆشی ناوەکی و تێربوونی پێ نەبەخشی. لەبەر ئەوە ئەو خۆشەویستییەی دەبێت لە نێوان ژن و پیاودا بێت لە شعرەکانی ئەودا دەچنە فۆرمی خۆشەویستی بۆ خودا. کاتێک بە هۆی لەدەستچوونە سۆزداری و سێکسییەکانی ژیانییەوە دەیناڵاند، درکی بە جیاوازیی خۆشەویستی نێوان ژن و مێرد و خۆشەویستیی خوداوەند کرد. ئەو بۆی دەرکەوت هاوسەرەکەی ناتوانێت خۆشەویستیی نمونەیی پێشکەش بکات. سەرەڕای خۆشەویستییەکەی، هەرگیز ڕۆژێک هەستی بە چێژبردن نەکردووە. هەر بۆیە زۆر بە ئاشکرا و ڕوونی لە کتێبی ژیاننامەکەیدا دەڵێت؛ خۆشەویستیی ڕاستەقینە هاوڕێی ڕاستگۆی خواوەندە کریشنایە.\nدەنگێک لە قەسیدەکانی\nهەموو ئەوەی لە دەورمە،\nوەک گەڵای درەخت گەشە دەکەن\nپێناچێت هەرگیز بوەستێت لە\nگەشە لەسەرخۆکەی لە ناوەڕا\nبەڵام بە خۆم دەڵێم\nدەکرێت ببن بە زۆر شت\nئەو کاتەی پێویست دەکات ئەو پێیانەی کە دەڕۆن بوەستن\nئەو دەریایە بە شەپۆلی شێواوەوە\nتەقینەوەی هەوایەکی سوتێنەر\nخەنجەرێکی ئامادە بۆ بڕینی گەردنی باشترین هاوڕێت\nهەرگیز لەوە ناچن بوەستن لە\nلەو جێگە قوڵەی ناخمدا….\nسبەی ماڵێک هەیە کە دوورە ئێستا\nکە تێیدا بۆ جارێک پێشوازیم لە خۆشەویستی کرد\nئەو ژنە مرد\nماڵەکە پاشەکشەی کرد بۆ بێدەنگی\nمارەکانیش لە نێوان کتێبەکاندا\nمن ئەو کات\nمنداڵبووم بۆ خوێندنەوە\nو خوێنم گۆڕا بۆ ساردیی،\nچەشنی ساردیی مانگ\nمن هەمیشە بیرم لە ڕۆیشتن\nبۆ ئەوێ کردووەتەوە\nتا چاو بڕوانمە چاوی پەنجەرە کوێرەکان\nتەنها بۆ ئەوەی گوێ لە هەوای بەستوو\nنائومێدییە زۆرەکەم بگرم\nکەمێک لە تاریکیم هەڵگرتووە\nبۆ ئەوەی بیهێنم بۆ ئێرە\nلە پشت دەرگای ژووری نوستنەکەم\nوەک سەگێکی سڕبوو\nناتوانی بڕوا بکەی ئازیزەکەم\nئایا بڕوا دەکەیت،\nکە من لە ماڵێکی لەم جۆرەدا ژیاوم؟\nمن سەربەرز بووم و خۆشەویستیم کرد\nمن بووم کە ڕێگەکەم ون کرد\nلەبەر دەرگای نەناسراوەکاندا،\nتا ببمە خاوەنی\nگەر کەمێکیش بێت\nهاوینێک لە کالکۆتا\nئەم شەرابە چییە\nئایا وەک شەرابی ئەیپرڵ نەگوشراوە\nوەک پرتەقاڵێک لە پەرداخەکەمدا،؟\nدەنوشم و دەنۆشم\nبەڵێ، وەلێ بە ئاڵتونێک لە هەتاو\nچ ژەهرێکی نەمرە ئەمە!\nئەمەی کە ئێستا لە نێو دەمارەکانمدا دەخرۆشێ\nئەندێشەم پڕ دەکات لە پێکەنینێکی هێواش؟!\nدوودڵیم خەواڵو دەبێت\n(فقاعات) گڵۆپە کەفی بچوک لە پەرداخەکەمدا\nوەک زەردەخەنەی بوکە شپرزەکان\nو دیمانەی لێوانم دەکەن.\nلەم ساتانە خۆش بە کە تۆیان دەوێت\nلە بیرەوەریدا جێگر بوون\nچەند کورتە کە لەناوچوون شرۆڤە بکەم\nچەند کورتە کاتی تۆ\nکاتێ لەگەڵ پەرداخەکەمدام\nدەنۆشم و دەنۆشم\nو جارێکی دیکەش\nئەم شەربەتەی مانگی ئەیپرڵ دەنۆشم\nkamala dalas, Poetry,


محەممەدی سێیەم - ویکیپیدیا، ئینسایکڵۆپیدیای ئازاد\n(لە محەمەدی سێیەمەوە ڕەوانە کراوە)\nمحەمەدی سێیەم کوڕی موڕادی سێیەم کوڕی سەلیمی دووەم، سیانزەیەم خەلیفەی عوسمانی بوو. لە نێوان ساڵانی ١٥٦٦ و ١٦٠٣دا ژیاوە و لە ساڵی ١٥٩٥ حوکمی گرتووەتە دەست. ئەو شاعیر بوو و ھۆنراوەی دەنووسی.\nسوڵتان محەمەدی سێیەم\n١ سەرەتای دەسەڵاتی\n٣ شۆڕشی ھەڵاتووەکان\n٤ شۆڕشی سەبا\nمحەمەدی سێیەم کوڕی سوڵتان موراد و سەفیە سوڵتان بوو. سەفیە سوڵتانی دایکی کۆیلەیەکی ئالبانیایی بوو. سولتان موڕاد ھەڵیبژارد بۆ خۆی و دواتر کاریگەرییەکی گەورەی ھەبوو لە سیاسەتدا. محەممەدی سێیەم لە سەرەتای دەسەڵاتیدا براکانی کوشت و وازی لە بەرێوەبردنی کاروباری ناوخۆی وڵات ھێنا. ئەو کارەی دانا بۆ وەزیرەکانی. لە سەردەمی ئەودا دراوی عوسمانی گەڕایە دواوە و گەندەڵییەکی گەورە بڵاوبوویەوە لە وڵاتی عوسمانیدا.\nمحەمەدی سێیەم خاوەن باوەڕی ئیسلامی بوو و لەو شەڕەی کە فەتحی حوسن کەڕای لێکەوتەوە زۆر لە یاریدەدەرەکانی ھەڵھاتن و لەودا بوو سوڵتان بکەوێتە دیلی. بەڵام سەعدەددین ئەفەندی بیری خستەوە کە خۆی ڕابگرێت و ھەستا و پاڕایەوە لە خوا تا سەرکەوتووی بکات و پاشان دەرچوو لەگەڵ دوژمنەکەی کەوتە شەڕەوە تا سەرکەوت بە سەریاندا.[ژێدەر پێویستە]\nسولتان محەمەدی سێیەم لە جێگاکەی خۆی ھەلئەسا کە ناوی پێغەمبەر محەممەد ئەھێنرا لە ڕێزلێنان و پیرۆزییدا بۆی.[ژێدەر پێویستە]\nلە ڕۆژەکانی محەمەدی سێیەمدا یاخی بوونێک ڕوویدا لە ئەنادۆڵ کە سەربازە ھەڵاتووەکانی ڕووداوی کرزت ھەڵیانگیرساند، دەوڵەت نەفی کردبوون بۆ ئەنادۆڵ و ناوی نابوون بە ھەڵاتوو، و شۆڕشەکەیان لە کاتێکی زۆر ھەستیاردا ھات، کە سەربازە عوسمانییەکان سەرگەرمی شەر بوون لە ھەرێمەکانی مەجارستان، بەڵام عوسمانییەکان توانیان گەمارۆیان بدەن، سەرکردەکەیان خۆیدا بە دەستەوە لە بەرامبەر ئەوەی بکریتە والی ئاماسیا، خەلیفە ڕازی بوو بەڵام دواتر گەڕایەوە و شۆڕشی نویی دەست پێکرد سەرۆکی یاخیبووەکان کوژرا و براکەی حەسەن شێت (ئودلی حەسەن) سەرکردایەتی شۆڕشەکەی گرتە دەست، و توانی ئەو سوپایە بشکێێت کە ئیستەنبوڵ ناردبووی، حکومەت زۆر دیاری پێدا و پێشنیاری ویلایەتی بۆسنەی بۆکرد ئەویش ڕازی بوو، کە دەوڵەت ئەیویست خۆی و سوپاکەی بەکار بھێنێت لە کەنارەکاندا بۆ سوود وەرگرتن لێی، و قەدەر لە ڕیزی خەلیفەدا ھات کە سوپاکەی حەسەن ھیلاک بوون لە ڕووبەڕوو بوونەوەی بەردەوام لەگەڵ سوپای نەمسا-مەجەڕ.\nشۆڕشێکی تر ھەڵگیرسا ئەویش شۆرشی سەبا بوو لە ئیستەنبوڵ، ئەمەش لەبەرئەوەی دەوڵەت نەیتوانی لە ڕووی ماڵیەوە قەرەبووی ئەوانە بکاتەوە کە لەدەستیاندابوو لە ئاسیادا بە ھۆی ئاژاوەی ھەڵاتووەکان، دەوڵەت پشتی بە ئینکیشاری بەست بۆ دەستگرتن بەسەر ئەم شۆڕشەدا، و دەستی بەسەرداگرتن دوای ئەوەی ئەو مزگەوتەکان و ئەو شوێنانەیان تێکدابوو کە دەستین پێی گەیشتبوو.\nئەو شۆڕشانەی لەم سەردەمەدا ڕوویاندا ئاماژەبوو بۆ لاوازبوونی ڕژێمی سەربازی عوسمانی و بێ تواناییان لە پاراستنی ئاسایش ناوخۆ و سەرکردایەتی کردنی ھەرێمەکانی دەرەوە.\nسولتان محەمەدس سییەم کۆچی دوایی کرد لە ساڵی ١٦٠٣ز و کوڕەکەی ئەحمەدی یەکەم جێگەی گرتەوە.\n^ Jardine, Lisa (2004-12). "GLORIANA RULES THE WAVES: OR, THE ADVANTAGE OF BEING EXCOMMUNICATED (AND A WOMAN)1". Transactions of the Royal Historical Society. 14: 209–222. doi:10.1017/S0080440104000234. ISSN 0080-4401. Check date values in: |date= (help)\nمیژوی دەوڵەتی عوسمانی – محەممەد فەرید بەگ[ژێدەرێکی پشتڕاستکراو نییە]\nدەوڵەتی عوسمانی – د. عەلی محەمەج سەڵابی.[ژێدەرێکی پشتڕاستکراو نییە]\nوەرگیراو لە «https://ckb.wikipedia.org/w/index.php?title=محەممەدی_سێیەم&oldid=938048»


هاوڵاتیـیانی ئه‌فریقای باشور به‌شـداری له هه‌ڵـبژاردنه‌کانی نیشـتیمانی وڵاته‌که‌یاندا ده‌که‌ن\nی مانگی چوار ٢٢, ٢٠٠٩\nهاوڵاتیـیانی ئه‌فریقای باشور به‌ره‌و بنکه‌کانی ده‌نگدان ده‌چن له هه‌ڵـبژاردنێـکی نیشـتیمانیدا که چاوه‌ڕێ ده‌کرێت تیایدا باڵاده‌سـتی کۆنگرسی نیشـتیمانی ئه‌فریقی ده‌سه‌ڵاتدار به‌هێزبکات.\nدیده‌وانان ده‌ڵێن ژماره‌ی به‌شـداربووان له کاتژمێره‌کانی یه‌که‌می ئه‌مڕۆ چوارشه‌ممه‌دا له نزیکه‌ی 20 هه‌زار بنکه‌ی ده‌نگدان زۆر بووه. کاربه‌ده‌سـتان ده‌ڵێن 23 ملیۆن که‌س خۆیان ناونووس کردووه بۆ ئه‌وه‌ی ده‌نگی خۆیان بده‌ن.\nبه‌پـێی ڕاوه‌رگرتنه گشـتیـیه‌کان پـێشـبینی ده‌کرێت کۆنگرسی نیشـتیمانی ئه‌فریقی به لایه‌نی که‌م 60% ده‌نگه‌کان به‌ده‌سـتبهێنێت. هه‌رچه‌نده کۆمه‌ڵـێـک که له کۆنگرس جیابۆته‌وه و ناوی کۆنگرسی گه‌ل‌یان له خۆیان ناوه شـیانی ئه‌وه‌یان هه‌یه بتوانێت ژماره‌یه‌کی به‌رچاو له ده‌نگه‌کان به‌ده‌سـتبهێنێت.\nشـایانی ئاماژه پـێـکردنه کۆنگرسی گه‌ل دامه‌زرا پاش ئه‌وه‌ی ژماره‌یه‌ک له ئه‌ندامانی کۆنگرسی نیشـتیمانی ئه‌فریقی توڕه بوون له‌وه‌ی ڕێبه‌رانی پارته‌که‌یان له سـاڵی ڕابردوودا سابۆ مبه‌کی سه‌رۆکی ئه‌فریقای باشوریان ناچارکرد ده‌ست له‌کاربکێشـێته‌وه.\nئه‌گه‌ربێت و کۆنگرسی نیشـتیمانی ئه‌فریقی سه‌رکه‌وتن به‌ده‌سـتبهێنێت ئه‌وا ئه‌گه‌رێـکی زۆر هه‌یه که ڕێبه‌ره‌که‌ی جاکۆب زوما بـبێته سه‌رۆکی داهاتووی ئه‌فریقای باشور.


Erbil 24°C ھەینی 20 ئایار 06:36\n2022/01/26 17:46 د\nدوای سه‌ردانه سه‌ركه‌وتووه‌كه‌ی بۆ ئیمارات سه‌رۆكی حكوومه‌تی هه‌رێمی كوردستان گەڕایەوە هه‌ولێر.\nمه‌سرور بارزانی سه‌رۆكی حكوومه‌تی هه‌رێمی كوردستان دوای سه‌ردانه سه‌ركه‌وتووه‌كه‌ی بۆ میرنشینی یەکگرتووی عەرەبی(ئیمارات)، ئێوارەی ئه‌مڕۆ چوارشه‌ممه گه‌یشته‌وه هه‌ولێر.\nسه‌رۆكی حكوومه‌تی هه‌رێمی كوردستان له ئه‌بوزه‌بی پایته‌ختی میرنشینی ئیمارات له‌گه‌ڵ شێخ محه‌مه‌د بن زاید ئال نه‌هیان جێنشینی ئه‌بوزه‌بی و جێگری فه‌رمانده‌ی باڵای هێزه چه‌كداران و ژماره‌یه‌ك به‌رپرسی باڵای ئیمارات كۆبووه‌ته‌وه.\nله كۆبوونه‌وه‌كانیشدا هه‌ردوولا گفتوگۆیان له‌سه‌ر به‌هێزكردنی په‌یوه‌ندییه‌كانی نێوان هه‌رێمی كوردستان و عێراق له‌گه‌ڵ ئیمارات كرده‌وه، به‌تایبه‌تیش له بواره‌كانی ئابووری و وه‌به‌رهێنان و گه‌شه‌پێدانی مرۆیی كه خزمه‌ت به كه‌رتی گه‌شه‌پێدان و بنیاتنان ده‌كات.\nسه‌رۆكی حكوومه‌تی هه‌رێمی كوردستان له دیداره‌كاندا، تیشكی خسته سه‌ر پرۆسه‌ی سیاسی له عێراق و پێشڤه‌چوونه‌كانی ناوچه‌كه و رۆژهه‌ڵاتی ناوه‌ڕاست و گرنگی هه‌وڵ و هه‌ماهه‌نگیی زیاتر بۆ دابینكردنی پشتیوانی ئاشته‌وایی له ناوچه‌كه و داهاتوویێکی باشتر له‌سه‌ر بنه‌مای پێكه‌وه‌ژیانی ئاشتییانه.


زۆرینەی كەسوكارەكەی سەدام حسێن لە هەولێرن\n09:55 - 13/06/2019\nزۆرینەی كەسوكارەكەی سەدام حسێن لە هەولێرن\nهەرچەندە هێزە عێراقیەكان باس لەوەدەكەن گوندی عۆجە(13 كم خۆرئاوای شاری تكریت)ی ناوەندنی پارێزگای سەڵاحەدین و زێدی سەدام حسێن دیكتاتۆری پێشووی عێراقیان كۆنترۆڵكردووەتەوە، كە لە ساڵی 2014وە لەژێر دەسەڵاتی داعش دا بووە، بەڵام تائێستەش دوای پێنج ساڵ لە ئازادكردنەوەی زۆرینەی دانیشتوانەكەی نەگەڕاونەتەوە زێدی خۆیان و زۆرینەشیان بە ناچاری ڕوویان لە هەرێمی كوردستان كردووە و ئەوانه‌ی تریش ڕوویان لە پارێزگاكانی دیكەی عێراق كردووە، بە وتەی سەرۆك عەشیرەتەكانی ئەو ناوچەیە هەندێك گروپی چەكدار كە فەرمان لە -حەشدی شەعبی- وەردەگرن، ڕێگرن لە گەڕانەوەیان و هۆكارەكەشی بۆ ئەوە دەگەڕێننەوە كە عۆجە زێدی سەرۆكی پێشووتری عێراق -سەدام حسێن-ە.\nسەرۆكی عەشیرەتی ئەلبوناصر(حەسەن نەدا) كە -سەدام حسێن و ئەحمەد حەسەن بەكر-سەرۆكی پێشووتریش لەو عەشیرەتەن، ئاماژە بۆ ئەوە دەكات، ئەو هێزانەی دەسەڵاتی ناوچەكەیان بەدەستەوەیە لە 2014وە ڕێگرن لە گەڕانەوەی دانیشتوانی گوندەكە،لە ئێستادا 800 خێزانی ئەو گوندە ئاوارەن، لەگەڵ ئەوەشدا ئەو خێزانانەی لەكاتی هێرشەكانی ڕێكخراوی تیرۆرستی -داعش- ناوچەكەیان جێهێشتووە، دەبوو حسابی تایبەتیان بۆ بكرایە، ئەوسەرۆك عەشیرەتە باس لەوەش دەكات، هەرچەندە ئێستا عۆجە ئازادكراوە و كەوتووه‌تەوە دەستی عراقیەكان، بەڵام ئەوان ناتوانن بگەڕێنەوە گوندەكەیان.\nسەرۆك عەشیرەتی ئەلبوناصر نایشارێتەوە كە زۆرینەی ئەو خێزانانەی كەسوكاری سەدام حسێنن و خەڵكی گوندی عۆجەن ڕوویان لە هەولێری پایتەختی هەرێمی كوردستان كردووە، ئاماژە بۆئەوەش دەكات كه هەوڵی زۆری داوە بۆ گەڕاندنەوەیان بەڵام سەركەوتوو نەبووە. لە درێژەی گوتەكانیدا كە بۆ یەكێك لە ڕادیۆ لۆكاڵیەكانی تكریت قسەی كردووە و گوتویەتی، چەند جارێك پەیوەندیكردووە بە مەرجەعیەتی ئاینی شیعەكانەوە لە نەجەف بەڵام وەڵامی ئەرێنی وەرنەگرتووەو ئەو هەوڵەشی سەركەوتوو نەبووە، ئەو پێی وایە ئەو كێشەیە دەبێت بە فشارێكی نێودەوڵەتی چارەسەر بكرێت.\nحەسەن نەدا، سەرسوڕمانی خۆی لەوە دەردەبڕێت كه بۆچی هێزە ئەمنەیەكانی عێراق بە لایانەوه ئاساییە خەڵكی عۆجە لە هەرشوێنێكی عێراق نیشتەجێبن و بسوڕێنەوە تەنها لە زێدی خۆیان -عۆجە- نەبێت؟ باسی له‌وه‌شكردووه كه لەم رۆژانەدا 23 هەزار دۆنم زه‌وی داچێنراویان به دانه‌وێڵه لەلایەن دەستێكی نادیارەوە سوتێنراوە.\nعەلی ناصری، كە فەرماندەیەكی سەربازیی سەر بەڕژێمی پێشوو بووەو خەڵكی گوندی عۆجەیە دەڵێت: لە 2014دا رێكخراوی داعش هاتنە عۆجەو خەڵكه‌كه‌ی هەموو ڕایانكرد و ناچاربوون ڕوو لە هەرێمی كوردستان بكەن، ئەو بە -العربی الجدید-ی گوتووە، میلیشیاو هێزە عێراقیەكان رێگرن لە گەڕانەوەیان بۆ گوندەكەیان، هەر چەندە چەند جارێكیش هەوڵیداوە بەڵام سەركەوتوو نەبووە.باس لەوەش دەكات، گوندەكەیان دوو بەشە (عۆجەی كۆن) و (عۆجەی نوێ)، هێزە ئەمنیەكان هه‌ردوو به‌شه‌كه‌یان به‌ڕووی دانیشتوانه‌كانیاندا داخستووه، بەو پێیەی كە زێدی سەدام حسێنە.\nئەو فەرماندە سەربازییەی سەردەمی رژێمی پێشوو درێژە بە قسەكانی دەدات و دەڵێت،"لە هەندێك سەرچاوەی سەربازی و ئەمنییەوە بیستوومە كە ماڵەكانمان ڕوخێنراون و كشتوكاڵەكانمان سوتێنروان"، دەشڵێت:"حەشدی شەعبی تەقەیان لە هاوڵاتیەكمان كردووە ته‌نها لەبەرئەوەی ویستویەتی بچێتەوە ناو گونده‌كه، له‌به‌رئه‌وه من وادەزانم ئێستە عۆجە لە گوندێكی ئاوەدانەوە بووەتە گوندی تارماییەكان و وێرانەیە".\nئەندامێكی ئەنجومەنی پارێزگای سەڵاحەدین-كە ناوی ئاشكرا نەكراوە- بە میدیاكانی ڕاگەیاندووە، گەڕانەوەی ئاوارەكانی عۆجە بۆ كاتێكی نەزانراو دواخراوە، ئەو بەرپرسە خۆجێیەی عێراق ده‌شڵێت: ڕێگه‌نه‌دان به گەڕانەوەی خەڵكی عۆجە بۆ ڕێگرتنە لە دروستبوونەوەی پەیوەندی ڕوحیی لەگەڵ سەدام حسێن، بەو پێیەی گۆڕەكەی لەو گوندەیەو ناوچەكەش بەهۆی سەدام حسێنەوە ناسراوە.\nگوندی عۆجە بەهۆی ئەوەی زێدی سەدام حسێن بووە ناوبانگی خۆی هەبووەو زۆرێك لە فەرماندە حزبی و سەربازییەكانی رژێمی پێشوو خەڵكی ئەو گوندە بوون، ساڵی 2003 و لەكاتی "پرۆسەی ئازادی عێراق"دا لەلایەن میدیاكانی جیهانەوە تیشكی زۆرتری خرایە سەر، پاشان لە 2006دا دوای ئەوەی سەدام حسێن لە سێدارەدرا تەرمەكەی برایەوە ئەوێو بەخاكسپێردرا، جێی سه‌رنجه كه تا ئێستاش زۆرینەی عەرەبە سونەكانی ئەو ناوچەیە بە پیرۆز سەیری گۆڕی سەدام حسێن دەكەن و هەمیشە بە شەهید ناوی دەبەن.


سه‌رۆكی حكومه‌ت له‌گه‌ڵ شاندێی باڵای بەریتانیا كۆبووه‌وه\n2020-12-01 [10:56 AM]\nسەرۆکی حکومەتی هەرێمی کوردستان پێشوازی لە شاندێکی باڵای بەریتانی کرد. لە کۆبوونەوەکەدا شاندە بەریتانییەکە ئامادەیی وڵاتەکەیان نیشاندا بۆ بەهێزکردنی پەیوەندییەکانیان لەگەڵ هەرێمی کوردستان.\nئەمڕۆ سێشەممە 2020/12/1 مەسرور بارزانی سەرۆکی حکومەتی هەرێمی کوردستان پێشوازی لە شاندێکی بەریتانی کرد کە پێکهاتبوو لە جەیمس کلیڤەرلی، وەزیری دەوڵەت بۆ کاروباری رۆژهەڵاتی ناوەڕاست و باکووری ئەفریقا، جەیمس هیپی، وەزیری هێزە چەکدارەکان و ستیڤن هیکی باڵیۆزی بەریتانیا لە عێراق.\nلە دیدارەکەدا گفتوگۆ دەربارەی پەرەپێدانی زیاتری پەیوەندییەکانی نێوان هەرێمی کوردستان و بەریتانیا کرا. شاندی بەریتانی ئاماژەی بەوەدا خەڵکی بەریتانیا بە ڕێز و ستایشەوە دەڕواننە رۆڵی قارەمانانەی پێشمەرگە لە رووبەڕووبوونەوەی تیرۆردا، ئامادەیی وڵاتەکەشیان دەربڕی بۆ بەهێزکردنی هەماهەنگی و پەیوەندییەکانی بەریتانیا لە گەڵ هەرێمی کوردستان لە هەموو بوارەکاندا، بە تایبەتی لە بواری بازرگانی و پەرەپێدانی وەبەرهێنانی بەریتانی لە هەرێمی کوردستاندا.\nسەرۆکی حکومەتی هەرێمی کوردستان، وێڕای سوپاسکردنی هەڵوێستی دۆستانەی بەریتانیا، تیشکی خستە سەر پەیوەندییەکانی نێوان هەرێمی کوردستان و حکومەتی فیدراڵی و جەختی لەوە کردەوە، کە حکومەتی هەرێمی کوردستان، هەموو ئەرک و پابەندبوونەکانی خۆی بۆ گەیشتن بە رێککەوتن لە سەر بنەمای دەستوور جێبەجێ کردووە، بۆیە پێویستە حکومەتی فیدراڵیش ئەرکەکانی خۆی جێبەجێ بکات و ماف و شایستە داراییەکانی هەرێم دابین بکات.\nئەم هەواڵە 352جار خوێندراوەتەوە


وانه‌كان - karwanpro , Enjoy your digital life\nدوای ئه‌وه‌ی كه ماوه‌ی زیاتر له ساڵێك بابه‌تكانمان له سایتی http://karwanpro.do.am ته‌ماشامان كرد كه كه‌سانێكی زۆر له پرۆگرام سازان و نه‌خشه‌كێشان .\nسه‌ردانێكان:1254 | 2011-01-01 | په‌یامه‌كان: 0\nجه‌ژنی قوربان له هه‌موو موسڵمانانی جیهان پیرۆز بێت ، داواكارم له خودای به‌خشنده كه قوربانێكانی لێ قبوڵ كردبێتین .\nسه‌ردانێكان:1268 | 2010-11-16 | په‌یامه‌كان: 1\nداڕێژه‌ی نێرگز بۆ سیدی ئۆتۆڕه‌ن\nبه‌ڕێزان ئه‌م داڕێژه‌م بۆ دروستكردون بۆ سیدی ئۆتۆڕه‌ن كه تیایدا شێوه‌ی گوڵ و نێرگزم به‌كارهێناوه ئه‌توانی ئه‌م داڕێژه‌یه به‌كاربێنی بۆ به‌رنامه‌كانی وێنه و گرافیك و وه‌هه‌روه‌ها بۆ ئه‌لبوم به‌كاربێنی،\nسه‌ردانێكان:1244 | 2010-09-17 | په‌یامه‌كان: 0\nسه‌ردانێكان:1590 | 2010-08-28 | په‌یامه‌كان: 2\nكۆمپانیای uCoz ئه‌و كۆمپانیایه‌ی كه سایتی به‌لاش دروست ده‌كات به شێوه‌یه‌كی زۆر سه‌ركه‌وتو و هه‌روه‌ها دۆمێن و هست ده‌فرۆشێ و خزمه‌تگوزاری زۆر پێشكه‌ش ده‌كات ، پێشبركێیه‌كی بۆ به‌كارهێنه‌رانی سازكردوه خه‌ڵاته‌كه‌ی 1000 دۆلاره\nسه‌ردانێكان:1048 | 2010-08-16 | په‌یامه‌كان: 0\nگه‌ر به‌ڕۆژو ئه‌بیت له ره‌مه‌زانا ئه‌م زانیاریانه بزانه\nمانگی ڕه‌مه‌زان ئه‌م جاره‌ش هاته‌وه و ئێمه‌ش ساڵ به ساڵ له ته‌مه‌نمان كه‌م ده‌بێته‌وه .هه‌ندێكمان به كاری چاكه به سه‌ری ده‌به‌ین و هه‌ندێكمان به خراپه به‌سه‌ری ده‌به‌ین. بۆیه ئێمه وه‌كوو موسڵمان پێویسته شاره‌زایی ته‌واومان هه‌بێت له‌م مانگه پیرۆزه\nسه‌ردانێكان:994 | 2010-08-11 | په‌یامه‌كان: 0


دارایی مەترسییەک ئاشکرادەکات.. موچە دەبێت بەدوو مانگ جارێک\nنەتەوە | 14:32:35 2018-08-03 | (6,756) جار خوێندراوەتەوە\nنه‌ته‌وه "پەرلەمانی کوردستان پڕۆژەی چاکسازی لەموچەو دەرماڵەو خانەنشینی پەکدەخات، پەرلەمانتارێکی لیژنەی داراییش رایدەگەیەنێت: ئەو پڕۆژەیە بەو ھەموارکردنەوەی لەپەرلەمان تێیدا کراوە تێنەپەڕێت باشترە، چونکە پڕۆژەکە خۆی بۆ چاکسازییە، بەڵام دوو ھێندە ئەرکی دارایی لەسەر حکومەت زیاد دەکات، ئه‌وه‌ش ده‌خاته‌ڕوو: ئەگەر ئەو پڕۆژەیە بەو ھەموارکراوەیە جێبەجێبکرێت، بەدوو مانگ جارێک موچە نادرێت.\nدڵشاد شەعبان، ئەندامی لیژنەی کاروباری دارایی و ئابووری لەپەرلەمانی کوردستان رایگەیاند: پڕۆژەیاسای چاکسازی لەموچەو دەرماڵەو خانەنشینی، لەم خولەی پەرلەماندا تەواو نابێت، چونکە پڕۆژەکە وایلێکراوە کە ئەرکی دارایی دوو ھێندە لەسەر حکومەت زیاد کراوە.\nناوبراو له‌درێژه‌ی لێدوانه‌كه‌ی بۆ سایتی ئێس ئێن ئێن وتیشی: "پڕۆژەکە بۆ چاکسازییە، بەجۆرێک کە بەجێبەجێکردنی داھات بۆ حکومەت بمێنێتەوە، بەڵام لەپەرلەمان وایلێکراوە کە نەک داھات بۆ حکومەت ناگەڕێنێتەوە، بەڵکو دوو ئەوەندە ئەرکی دارایی لەسەر حکومەت زیاد دەکات".\nرونیشیكرده‌وه، ئەگەر ئەم پڕۆژەیە بەو ھەموارکردنەوەی لەپەرلەمان تێیدا کراوە جێبەجێبکرێت، ئەوا بەدوو مانگ جارێک موچە نادرێت.\nئەو پەرلەمانتارە، کە ئەندامی فراکسیۆنی پارتییە، ئاماژەی بەوەشکرد، پڕۆژە چۆن لەحکومەتەوە ھاتووە، وەکوخۆی بڕوات ئەوکاتە داھاتێکی باش بۆ حکومەت دەگەڕێتەوە، بەڵام بەو ھەموار کردنەوەیەی پەرلەمان لەپڕۆژەکەدا کردوویەتی و ھەندێک مادە لابراوە، دوو ھێندە ئەرکی دارایی لەسەر حکومەت زیادکردووە، بۆیە تێنەپەڕێت باشترە.


کومان: مێسی شایستەی حەوتەمین باڵۆن دۆرە\nسۆران لوقمان 12:37 2021/07/18\nرۆناڵد کومان دوای مانەوەی وەکو راهێنەری بارسێلۆنا لەگەڵ یانەکەی دەستی بە ئامادەکارییەکان کردووە و لە یەکەم دیمانەی لەگەڵ کەناڵی فەرمی یانەکەی پێیوایە لیۆنێل مێسی شایستەی حەوتەمین باڵۆن دۆرە.\nرۆناڵد کومان، راهێنەری بارسێلۆنا لەبارەی لیۆنێل مێسی دەڵێت 'بەڕای من مێسی شایستەی بەدەستهێنانی خەڵاتی باڵۆن دۆری ئەمساڵە، ئەگەر شرۆڤەیەکی دوایین وەرزی بکەین، لیۆ لەگەڵ یانەکەی 30 گۆڵی تۆمارکرد و لەسەر بەدەستهێنانی نازناوەکان بەردەوام بوو، لەگەڵ ئارجێنتیناش نازناوێکی گەورەی بەدەستهێنا، بۆیە پێموایە مێسی باشترین یاریزانە و شایستەی حەوتەمین باڵۆن دۆرە'.\nکومان ستایشی گرێبەستە نوێیەکانی یانەکەشی دەکات، کە ئەم هاوینە بارسێلۆنا تا ئێستا چوار یاریزانی نوێی گواستوەتەوە ریزەکانی، کومان ستایشی سێرخیۆ ئەگوێرۆ و مێمفێس دیپای و ئێریک گارسیا دەکات کە ئەم هاوینە بەخۆڕایی پەیوەندییان بە ریزەکانی بلاوگرانا کردووە و ئێمرسۆنیش بە نۆ ملیۆن یۆرۆ چووەتە ریزەکانی بلاوگرانا.\nرۆناڵد کومان دەڵێت 'ئێمرسۆن یەکێکە لە باشترین بەرگریکارەکانی لالیگا، لە سەرجەم پاڵەوانێتییەکانیش بانگهێشتی هەڵبژاردەی بەڕازیل کراوە، وەرزی داهاتوو هێزێکی زۆرمان پێدەبەخشێت و لەگەڵ شێوازی یاریکردنمان دەگونجێت.\nهاتنی ئەگوێرۆ بۆ ئێمە پێویست بوو چونکە لە پێشەوە پێویستمان بە یاریزانێکی بە ئەزموونی وەکو ئەگوێرۆ هەیە، گرنگترین خاڵ ئەوەیە ئەگوێرۆ لە رووی توانای جەستەییەوە زۆر باشە، ئێریک گارسیاش بە تۆپ زۆر باشە و لە پشتەوە زۆر سوودی بۆ ئێمە دەبێت'.\nهەروەها کومان لەبارەی پێدرییەوە دەڵێت 'پێدری لە یۆرۆی 2020 ئاستێکی زۆر نایابی پێشکەش کرد و لە تەمەنی 18 ساڵیدا بەشداریی سەرجەم خولەکەکانی کرد، پێدری نموونەیکە بۆ ئەو یاریزانە لاوانەی دەیانەوێت لە بارسێلۆنا یاریی بکەن، پێویستە پشوو بە پێدری بدەین چونکە بە درێژایی ئەم هاوینە یاریی کردووە'.\nبارسێلۆنا رۆژی چوارشەممە بەبێ ئەو یاریزانانەی بەشداریی یۆرۆ و کۆپا ئەمریکایان کردووە یەکەم یاریی ئامادەکاریی بۆ وەرزی نوێ دەکات و لە یاریگای یۆهان کرۆیف رووبەڕووی ناستیک دێ تاراگۆنا دەبێتەوە و سێ رۆژ دواتریش لە یارییەکی دیکەی ئامادەکاریدا بەرامبەر جیرۆنا یاریی دەکات.


لە هەموو ئاستەكاندا تاوتوێی دۆخی عیراق دەكرێت – Knwe.org\nسەرەکی » راپۆرت » لە هەموو ئاستەكاندا تاوتوێی دۆخی عیراق دەكرێت\nكوردیش تێیدا بەشدارە\nلە هەموو ئاستەكاندا تاوتوێی دۆخی عیراق دەكرێت\nلە هەموو ئاستەكاندا تاوتوێی دۆخی عیراق دەكرێت بۆ چارەسەری پرسی پێكهێنانی حكومەتی نوێ و دۆسێی ئەو ناڕەزایی و خۆپیشاندانانەی كە لە ناوچەكانی باشووری عیراق و پارێزگا جیا جیاكاندا دروستبوون. یەكێتیی نیشتمانیی كوردستان و پارتی دیموكراتی كوردستانیش وەك نوێنەرایەتییەكی كورد بەشدارن لەو گفتوگۆیانەی كە لەمبارەیەوە دەستیانپێكردووە. لەوانەش گفتوگۆیەك كە دوێنێ بەسەرپەرشتی د.فوئاد مەعسوم سەرۆك كۆمار و ئامادەبوونی نوێنەرانی لایەنە سیاسییەكانی عیراق و نوێنەرانی یەكێتی و پارتی، لە كۆشكی سەلام لە بەغدا، بەڕێوەچوو.\n״جێبەجێكردنی داخوازیی كورد مەرجی رێكەوتنمانە״\nدوای كۆبوونەوەی سەرۆك كۆمار و لایەنە سیاسییەكان، مەلا بەختیار لێپرسراوی دەستەی كارگێڕی مەكتەبی سیاسی رایگەیاند: لە كۆبوونەوەكەدا وەك قوناغێكی نوێ سەیری عیراق كرا، خۆپیشاندانەكان و داواكاریی مەدەنی و رەوای خۆپیشاندەران و چۆنێتی چارەسەركردنی كێشەكان گفتوگۆیان لەسەر كرا. «بەشێوەیەكی گشتیش گفتوگۆ لەسەر پێكهێنانی حكومەتی نوێ كرا»، راشیگەیاند: پڕۆژەی هاوبەشی یەكێتی و پارتی پەسەند دەكرێت و ئەو لایەنەشی لە بەغدا داخوازییەكانمان جێبەجێ نەكات، رێكەوتنی لەگەڵ ناكەین.\nلە چەند رۆژی رابردووشدا وەفدی باڵای یەكێتی و پارتی لە هەولێر كۆبوونەوە بۆ ئەوەی بە یەك وەفد و پڕۆژەی تێروتەسەلەوە بچن بۆ گفتوگۆكردن لەگەڵ لایەنەكانی بەغدا كە هەروەك مەلا بەختیار رایگەیاندووە «مەسەلە سەرەكییەكانی كورد دەگرێتە خۆی، بەتایبەتیش مادەی 140 و جێبەجێكردنی دەستوور»، بێگومان»جێبەجێكردنی دەستوور»، نەك گوڵبژێری لە دەستووردا. سەعدی ئەحمەد پیرەش ئاماژەی بەوەداوە «دەستەیەكی هەشت كەسی لە نێوان یەكێتی و پارتی پێكهێنراوە بۆ داڕشتنەوەی بەرنامەی هاوبەشی كوردستانی بۆ بەغدا»، پێویستیشە لەپێشدا ئەو ناهاوسەنگییەی لە هەرێمی كوردستان هەیە و ئەو ناكۆكییەی لەسەر پرسی كەركوك هەیە چارەسەر بكرێن كە وایكردووە رۆڵی كورد لە ئاستی مەسەلەكانی عیراقدا وەك پێویست نەبێت.\nنێچیرڤان بارزانی: شەراكەتی راستەقینە\nدوێنێش نێچیرڤان بارزانی سەرۆك وەزیرانی هەرێمی كوردستان، لە رێوڕەسمی كردنەوەی سەنتەری مەشق و پەرەپێدانی وەزارەتی كارەبای هەرێمدا، رایگەیاند: دووبارە داوا لە لایەنە كوردستانییەكان دەكەم كە تەبا و یەكڕیز بن و بە بەرنامەیەكی هاوبەشی كوردستانییانە بەشداریی گفتوگۆكانی پێكهێنانی حكومەتی داهاتووی عیراق بكەن. «ئامانجی سەرەكیمان بەدیهێنانی شەراكەتێكی راستەقینە لە عیراق و دەستەبەركردنی مافە دەستوورییەكانی هەرێمی كوردستانە».\nمەلا بەختیار: پابەندبوونی تەواو و راستەقینە بە دەستوور\nمەلا بەختیار لێپرسراوی دەستەی كارگێڕی مەكتەبی سیاسیش رایگەیاند: بە یەك وەفد و یەك پڕۆژەوە دەچینە بەغدا بۆ دانوستان.\nمەلا بەختیار لە لێدوانێكدا بۆ ماڵپەڕی (ئاژانسی هەواڵی sng) عیراقی راشیگەیاند: دۆسێكانی جێبەجێكردنی دەستوور و شەراكەتی راستەقینە، كەركوك و مادەی 140، پێشمەرگە، نەوت و گاز، پێكهێنانی حكومەتێكی نیشتمانیی مەدەنی، لە بنەما سەرەكییەكانی دانوستاندنمان دەبێت لەگەڵ لایەنە عیراقییەكان بۆ پێكهێنانی حكومەتی داهاتووی عیراق. وتیشی: مادەی 140 لە گرنگترین مادەكانی دەستووری عیراقە بە لای كوردەوە، ناتوانرێ هەموار بكرێتەوە. ئاماژەی بەوەشدا «حكومەتێكمان ناوێ هەندێك مادەی دەستوور جێبەجێبكات و هەندێك بخاتە لاوە و بەپێی بەرژەوەندییەكانی خۆی دەستوور جێبەجێبكات، بەڵكو پابەندبوونی تەواو و راستەقینە بە دەستوور لە بنەما سەرەكییەكانی رێكەوتنمانە لەگەڵ هەر لایەنێكی عیراقی».\nسەعدی پیرە: هاوسەنگی لە كوردستان\nهەردوێنێ سەعدی ئەحمەد پیرە ئەندامی مەكتەبی سیاسی و لێپرسراوی مەكتەبی پەیوەندییە گشتییەكان، لە میانی كۆبوونەوەیەكدا لەگەڵ لێپرسراو و ئەندامانی بەشەكانی پەیوەندییەكان، رایگەیاند: دەستەیەكی هەشت كەسی لە نێوان یەكێتی و پارتی پێكهێنراوە بۆ داڕشتنەوەی بەرنامەی هاوبەشی كوردستانی بۆ بەغدا، هەروەها گەڕاندنەوەی هاوسەنگی لە كوردستان و كاروبارەكانی حكومەت و پرسی كەركوك. وتیشی: جارێكی تر رێگە نادەین سەرۆكی ئەنجومەنی وەزیران خۆی بەرنامەی حكومەت بنووسێ و لە ناوەڕاستی كابینەكەدا پەشیمان ببێتەوە، بەڵكو دەبێ بەرنامەكە بە هاوبەشی لەنێوان لایەنە بەشدارەكانی ناو هاوپەیمانێتییەكەدا، بنووسرێ.


ناوخۆیی :: 23/08/2019 :: 181 جار بینراوە\nدوای ئەوەی توانی لەخولی نایابی فوتساڵی كچانی یانەكانی كوردستان بەتۆماركردنی 52گۆڵ ببێتە گۆڵكاری خولەكە، هێرشبەرەكەی یانەی سیروانی نوێ ناوی ئەو یانەیە ئاشكرا دەكات كە بۆ ساڵی داهاتوو یاری بۆ دەكات.\nزەینەب عەباس هێرشبەری یانەی سیروانی نوێ‌و هەڵبژاردەی عێراق لەنێوان هەردوو یانەی قوە جەویە‌و سیروانی نوێ یانەكەی شاری سلێمانی هەڵدەبژێرێت بۆ یاریكردن و مانەوە تێیدا.\nلەو بارەیەوە زەینەب عەباس گۆڵكاری خولی نایابی فوتساڵی كچانی یانەكانی كوردستان وتی: هەستێكی زۆر زۆر گەورەیە بۆ من كە بۆ یەكەمجار لەگەڵ یانەی سیروانی نوێ یاریم كرد‌و شان بەشانی كچەكان توانییمان ئەم نازناوە بەدەست بهێنین، چونكە ئەم ئەنجامە بەتەنها بەخۆم ناكرێت، بەڵكو بەهاوكاری راهێنەر كە لەناو یاریگا ئامۆژگاری كردووم لەگەڵ یاریزانانی تیپەكە بەم ئاستەی ئێستا گەیشتم.\nزەینەب ئاماژەی بەوەدا: من پێشتر بەشداری خولی عێراقم كردووە، بەڵام لەراستیدا خولی كوردستان بەهێزەو چاوەروانی ئەو بەهێزییەم لێنەدەكرد‌و ئەم ئەنجامەی بەدەستم هێناوە شەڕی گەورەم لەسەر كردووە بۆ خۆم نا، بەڵكو بۆ تیپەكەم هەوڵمداوە كە زۆرترین گۆڵ تۆماربكەم‌و براوە بین، لەبەرئەوە لەیانەی سیروانی نوێ یاریزانانی تیپەكە هەموویان بۆ من یارییان كردووە، بەڵام بەپێچەوانەوە لەیانەكانی تر لەخولی عێراق تەنها من خۆم یاریم كردووە.\nسەبارەت بەداهاتووی خۆی گۆڵكەرەكەی خولی كوردستان ئەوەی ئاشكرا كرد: ئەوە پرسیارێكی قورسە بۆ من بەو پێیەی یاریزانی قوەجەویەم لەخولی عێراق لەئێستادا هەردوو یانەی سیروانی نوێ‌و قوەجەویە ماڵی یەكەمی منن، بەڵام ئەتوانم بڵێم من لەیانەی سیروان دڵخۆشم دەمەوێـت بۆ ساڵی داهاتووش لەم یانەیە بمێنمەوە.


وتووێژ:وشەڕەتناسی - ویکیپیدیا، ئینسایکڵۆپیدیای ئازاد\nلە کوردی بۆ ئەمە چەند ناوێک داندراون، وەک وشەناسی، ڕەچەلەکناسی، ڕیشەناسی. پێم وانییە ھیچ لەمانە بەرانبەرێکی گونجاو بن، من لەگەڵ ناوە ئینگلیزییەم، کە (ئێتیمۆلۆژی) یە، و نازانم بۆ لێرە کراوەتە (ئێتیمۆلۆژیا)؟ سەرچیا — ٠٨:٥٨، ٢٩ی حوزەیرانی ٢٠١٧ (UTC)[وەڵامدانەوە]\nبڵێم، لای ئێمە تێکنۆلۆجیشیان نەکردووەتە تێکنۆلۆژیا؟ واتا ئێمە لەم ناوانەیا /ج/ مان کردووەتە /ژ/ و بەردەوامیش /ا/یەکمان کردووە بە کۆتایی وشەکانەوە، ھێندەی من تێبینیم کردبێت. —ژیـار وتووێژ ٠٩:٠٥، ٢٩ی حوزەیرانی ٢٠١٧ (UTC)[وەڵامدانەوە]\nبێجگە لە تێکنۆلۆژیا کە باوە وشەی ترمان ھەیە ئاوا بێ یانی /ج/ کرابێتە /ژ/ و /ا/یەک بە کۆتای زیاد کرابێ؟ ئەگەر نییە بە بڕوای من پێویست نییە ھەموو وشەکان ئاوا لێ بکەین. --چالاک وتووێژ ١١:٣٩، ٢٩ی ئابی ٢٠١٧ (UTC)[وەڵامدانەوە]\nمن کێشەیەک نابینم بە ھەردوو لە شێوازەکە، بەڵام بۆ /ژ/ـەکە، لە ئێستا ھیچم بە مێشک نایە، بەڵام Demographicـیش دەکەینە دێمۆگرافیا، ھەر وەک چۆن geography دەکەینە جوگرافیا. بە ھەردوو شێوازەکە دروستن چوونکە ھەردووکی بەکاردێ، من خۆم ھەر بەم شێوازەی ئێستا دەری دەبڕم. --◂ ئێپین وتووێژ♬ ١١:٤٥، ٢٩ی ئابی ٢٠١٧ (UTC)[وەڵامدانەوە]\nوشەی وەک جوگرافیا لە یۆنانییەوە قەرز کراون بۆیە ڕواڵەتیان ئاوایە. --چالاک وتووێژ ١٨:٤٣، ٢٩ی ئابی ٢٠١٧ (UTC)[وەڵامدانەوە]\n@Calak: ھەر ئێستا میتۆلۆژیاشم ھاتە پێش چاو. --◂ ئێپین لێدوان♬ ١٢:٤٥، ٢٠ی نیسانی ٢٠١٨ (UTC)[وەڵامدانەوە]\nپاشگری -logy ئینگلیزی لە یۆنانی خوازراوەتەوە. لە یۆنانی -λογίαیە کە ئەمەش -لۆژیا ئاخوێنرێتەوە. لە فڕەنسیشدا ھەیە بەڵام ئەوانیش دەڵێن -لۆژی. ئێستا -لۆژیا نە ئینگلیزییە نە یۆنانی نە فەڕەنسی. پێشنیاری من ئەویە ھەموویان بکەین بە -لۆجی بێجگە لە تەکنۆلۆژیا. ھەڵبەت دەبێ بەکارھێنەرانی تریش رای خۆیان دەرببڕن و یەکلای کەینەوە. --چالاک وتووێژ ١٣:١٢، ٢٠ی نیسانی ٢٠١٨ (UTC)[وەڵامدانەوە]\nمن کێشەم نییە، گرنگ دروستی و یەکدەنگییە. --◂ ئێپین لێدوان♬ ١٣:١٥، ٢٠ی نیسانی ٢٠١٨ (UTC)[وەڵامدانەوە]\nلە ڕاستیا ئێسە ھیچم بە مێشکا نایە، با بزانین @Kardo Muradi: چی دەڵێ؟ -- ⇐ئارام وتووێژ💭 ١٧:٥٧، ٢٠ی نیسانی ٢٠١٨ (UTC)[وەڵامدانەوە]\nوەڵڵاھی دەربارەی ڕەچەلەکناسی یان ڕیشەناسی دیارە کە گونجاو نین چونکە مانای گشتی‌یان ھەیە و دەتوانن بۆ ھەموو چتێک بەکار بێن وەک بۆ ڕەچەڵەک و ڕیشەی مرۆڤ و زۆر چتی تر وشەناسی/بێژەناسی/پەیڤناسیش کە ھەر جیاوازە لەمە، لەم بارەیەوە (یانی بەرامبەری کوردی) لە ھەندێ شوێندا وشەگەلێک وەک وشەڕەتناسیم دیوە کە داتاشراوە لە وشە+بنەڕەت. بەڵام سەبارەت بە ـلۆژیا/ـلۆجیا لە ڕۆژھەڵاتدا ھیچ کامیان بەکار نایە، و وەک ـلۆژی گۆ دەکرێ. ئەم دوو شێوازەم تەنیا لە باشوور دیوە و تایبەت نییە بە تەنیا ئەم وشەیەش و لە زۆر پەیڤ و واژەدا ھەیە وەک: کۆمپانیا، سایکۆلۆژیا، دیمۆگرافیا و تاد تەنانەت بۆ وڵاتەکانیش ھەنگاریا (ھەنگاری، مەجارستان)، بەلجیکا (بەلژیک)، ئەڵمانیا کە نازانم ئەم ئەلفە زێدەیە لە کوێوە ھاتووە بەڵام لە یۆنانیدا logia بەکارھاتووە. بۆ ژ/ج‌کەش وەک دەزانن لە ئینگلیزیدا جێ و لە فەڕەنسیدا ژێ گۆ دەکرێ و تورکی و فارسی ژ و عەرەبی ج بەکار دێنێ (ڕەنگە بەھۆی نەبوونی ژ). منیش ژێم پێ باشترە چونکە لە کورمانجیشدا وا دەڵێن، ئەڵبەت وادەزانم تێکنۆلۆژی باشتر بێت تاکو تەکنۆلۆژی.Kardo Jaf (لێدوان) ١٨:٤٤، ٢٠ی نیسانی ٢٠١٨ (UTC)[وەڵامدانەوە]\nمنیش وشەڕەتناسیم لەمێژە بیستووە پۆلەکەشی لە ٢٠١١وە دروست کراوە پۆل:وشەڕەتناسی. وا بزانم دەبێ وشەی ڕەت ھەر بە مانای ڕەگ و ڕیشەوە بێ. لە ئەردەڵانیدا ڕەتەوە-مان ھەیە بە مانی ڕەچەڵەک و ڕەگ و ڕیشە. بەو پێیە وشەڕەتناسی یانی ناسینی رەگ و ریشەی وشە و ئەمەش دروستە. -- چالاک وتووێژ ٠٨:٠٩، ٢١ی نیسانی ٢٠١٨ (UTC)[وەڵامدانەوە]\nکەواسە گەر دژ نەبێ، با ھەر وشەڕەتناسی دانێین. ڕاستی، ویستم پێش بانگکردنی کاک کاردۆ ئاماژە بە وشەڕەتناسی بکەم. -- ⇐ئارام وتووێژ💭 ١٠:٤٥، ٢١ی نیسانی ٢٠١٨ (UTC)[وەڵامدانەوە]\nلەگەڵ -- ◂ ئێپین لێدوان♬ ١٣:٣٣، ٢١ی نیسانی ٢٠١٨ (UTC)[وەڵامدانەوە]\nچی دەبێت، «ڕەت» لاببەین و تەنیا بڵێین «وشەناسی»؟ ٢٠:٢٧، ٢٤ی نیسانی ٢٠١٨ (UTC)\nئێتیمۆلۆژی ناسینی وشە نییە ناسینی ڕەگ و ڕیشەی وشەیە. وشەناسی لە کوردیدا زیاتر بۆ مۆرفۆلۆژی بەکارھاتووە ئەگەرچی ھێندە دروست نییە.--چالاک وتووێژ ١٧:٠٥، ٢٥ی نیسانی ٢٠١٨ (UTC)[وەڵامدانەوە]\nئەگەر زەحمەت نەبێ ئازیزان وشەی ڕەت لە ڕستەیەکدا بنووسن با ئێمەیش فێر بین چۆنە وشەکە. من وادەزانم وشەیەکی سەربەخۆ نییە بە مەعنای بناغە و ڕیشە. چون لە ھیچ کوێ نەمبیستووە و نەمخوێندووەتەوە. ڕەنگە ئەتباعی بێت. ئەگەر وەھا بێت وشەی وشەڕەتناسی داتاشراوێکی نالەبارە. پیرەھەڵۆ (وتووێژ) ٢٣:٥٠، ٣٠ی نیسانی ٢٠١٨ (UTC)[وەڵامدانەوە]\n@Pirehelokan: وشە+بنەڕەت+ناسی= وشەڕەتناسی -- ◂ ئێپین لێدوان♬ ٢٣:٥٤، ٣٠ی نیسانی ٢٠١٨ (UTC)[وەڵامدانەوە]\n@Épine:، تێئەگەم چۆن ھەوڵ دراوە دروست بکرێ. بەڵام گومانم لەوەدایە کە ڕەت بە تەنیا مەعنای بنک و ڕیشە بدات. تەنیا لە بنەڕەتدا بیستوومە (وشەی ترمان لەو چەشنە ھەیە وەک بنەما، بناغە کە من مەعنای بەشە دووھەمەکەیان نازانم.) بۆیە شەکم ھەیە کە ڕەت خۆی وشەیەکی سەربەخۆ بێت. کە ئەگەر وەھا بێت ئەو وشەسازییە ھیچ بەکار نایەت. بۆ نموونە لە وشەی خڕومڕدا مڕ مەعنای نییە. بۆیە ناکرێ بە سەربەخۆ بەکار بھێنرێ لە وشەسازیدا. بۆ نموونە سەر+خڕومڕ= سەرمڕ؟؟؟ پیرەھەڵۆ (وتووێژ) ٠٠:٠١، ١ی ئایاری ٢٠١٨ (UTC)[وەڵامدانەوە]\n@Pirehelokan: ئاخر چۆن ڕەت دەتوانێ ئیتباع بێ. ئیتباع زیاتر لەگەڵ وشەی پێشەوەی ھاوکێشە وەک خڕومڕ کە فەرمووت. دووەم زیاتر دوای ئامرازی و دێت (خڕومڕ) یان ھەر ھیچی لەگەڵ نایە (ھەڵیت پەڵیت). دادەی نموونەیەک بھێنەوە کە دوای ناوگری -ە- ئیتباعمان ھەبێ (بنەڕت ناوگری ھەیە و بنوڕەت نییە). ھەڵبەت من لەسەرەوە وشەی ڕەتەوەم بۆ نموونە ھێناوە کە ناتوانێ ئیتباع بێ.--چالاک وتووێژ ٠٦:٤٠، ١ی ئایاری ٢٠١٨ (UTC)[وەڵامدانەوە]\nبەڵێ، بە زۆری وایە. بەڵام وەک وتم لە بنەما و بناغەیشدا لە مەعنای بەشی دووھەمی وشەکە ناگەم. بۆیە وتم شایەد ئەویشە وا دروست کرابێ. ڕەتەوە لە ھەمبانە بۆرینەدا ھەیە. من نەمبیستبوو. ئەوەی بیستوومە بەرخی ڕەتەوییە، بەو کاوڕە دەوترێ کە پاییز لەدایک بووە و بەھار (کە گەورە بووە) لەگەڵ ڕان دەرئەچێ. نازانم پەیوەندیی بەمەوە ببێ یا نە. پیرەھەڵۆ (وتووێژ) ٢٠:٥٣، ١ی ئایاری ٢٠١٨ (UTC)[وەڵامدانەوە]\n@Pirehelokan: سەیری فەرھەنگێکی بەلۆچیم دەکرد تووشی وشەی rōtag بووم بە فارسی ریشە مانا کرابۆوە. ھەست دەکەم rōtagی بەلۆچی و رەت-ی کوردی دەبێ لەگەڵ rootی ئینگلیزی خرمایەتییان ھەبێ.--چالاک وتووێژ ١٨:٥٤، ٣ی ئایاری ٢٠١٨ (UTC)[وەڵامدانەوە]\nوەرگیراو لە «https://ckb.wikipedia.org/w/index.php?title=وتووێژ:وشەڕەتناسی&oldid=571861»\nئەم پەڕەیە دواجار لە ١٨:٥٨ی ٣ی ئایاری ٢٠١٨ نوێ کراوەتەوە.


دەق و مینیماڵیزم\n“پرۆست” دەڵێت خوێنەر لە هەر کتێبێکدا خۆى دەخوێنێتەوە، بۆیە من لە راستیدا لە بەر رۆشنایى کارى هونەریدا خۆم دەخوێنمەوە.\nیەکێک لە خەسڵەتەکانى (شیعرى نوێ) یان ئەوەى لە کوردستانى رۆژهەڵات بە (بەرەى چوارەم) ناوى دەبرێت، هەر تەنها لە دروستکردنى فەزاى پۆلیفۆنى و بەکارهێنانى میتافۆر و خەسڵەتى خود ئیرجاعى (واتە ئەوەى کە خودى خۆى مەبەستە و لە هەمان کاتدا ئاماژەیە بۆ شتێکى دیکە) خۆى هەڵناگرێتەوە! بەڵکو لەوێدایە کە زمان ئامراز نییە! واتە زمان نیازى سەرەکى خۆى لە مانا و پەیام و وەسفدا کورت ناکاتەوە، بە قەد ئەوەى بەرەو (ئاماژەخوازى) دەبێتەوە، هەر لەوێشەوە شیعرى نوێ هەوڵدەدات لە لۆکاڵییەتى زمان، وەک ئەوەى هەڵگرى بیرکرنەوە و دنیابینى کلتورێکى دیاریکراوە خۆى رزگار بکات، دواجار ئەو هەڵاتن و خۆ دەربازکردنە، تەواوى وەڵام و نیازە سیاسى و کۆمەڵایەتیەکانیش دەگرێتەوە.\nکەواتە شیعرى نوێ، (رووتکردنەوە) و (سادەکردنەوە) و (چڕکردنەوە) و دووبارە داڕشتنەوەى پڕشنگە رەنگاو رەنگ و بنەڕەتییەکانى شیعرییەتە، لەوێشەوە بەرەو شێوەیەک لە مینیماڵ دەبێتەوە، بەڵام نەک بەو مانایەى کە لە هونەردا پەیڕەو دەکرێ، بەڵکو وەک یەکێک لە خەسڵەتە دەگمەنەکانى ئەمڕۆى پێشکەوتنى تەکنۆلۆژیا و تەکنیکى نانۆیى؟!\nهەڵبەتە تەکنیکى نانۆیى و هونەرى مینیماڵیزم زۆرترین گرنگى بە نیشانەناسى و رەهەندەکانى دال دەدات، نەک مانا و مەدلول! دەمەوێ بڵێم بەشێکى بەرفرەوانى ئەمڕۆى شیعریى سەر بە سیمیۆلۆژیایە، نەک وەک شیعرى پێش خۆى سەر بە هیرمینۆتیکا بێ! یەکێکى دیکە لە جیاوازییەکانى ئەو مۆدە شیعرییە بە شەفافیەتى پۆست مۆدێرنەوە بەندە، جگە لەوە پرسى ئەو تەکنیکە شیعرییە زۆرتر خۆى بە مەسەلە بچوک و سلبیەکان، یان پەراوێزخراوەکانەوە خەریک دەکات، نەک حیکایەتە گەورەکان و بیرکردنەوە پیرۆزەکان.. لەوێوەش دەیەوێ سێنتەر یان دەسەڵات بخاتە ژێر پرسیارە سادەکانەوە (بەڵام بە مانا ئەخلاقییەکەى نا، بەڵکو بە مانا فیکرى و فەلسەفییەکەیەوە) واتە مەیلێکى رەخنەگرانەى بەرانبەر (جێگیر بوون) هەیە!\nکردەى نوسینى مۆدەى (نانۆشیعر) و (ئەفۆریزم) و (هونەرى مینیماڵیزم) لە رووى بەکارهێنانى وشەوە کردەیەکى ئابورییانەیە و لەرێى چڕبوونەوەى پەیوەندییە لەبننەهاتووەکانى (هەستى وشە)وە دووبارە خۆى دەخوێنێتەوە، لەوێشەوە کۆى چێژەکان لەخۆ دەگرێ و لەگەڵ هەموو رەنگە جیاوازەکاندا خۆى دەگونجێ.. ئەو تێگەیشتنە بۆ نانۆشیعر و هونەرى مینیماڵیزم لەسەر سێ پرنسیب وەستاوە: چڕیوونەوە، وەک مەسەلەیەکى ئابوورى، رەنگاوڕەنگى وەک قبوڵکردنى جیاوازى، روونى و درەوشانەوە وەک بەرزنواندنى هەست و جوانى. کەواتە نانۆشیعر، هونەرى مینیماڵیزم، شیعرى زیپ.. هەموو ئەو ناونانانە بەدیوێک لە دیوەکان پەیوەندى بە خێراییەکانى سەردەم و ماکدۆناڵد و کۆکاکۆلاو و شەفافییەت و گەرمى و ئاوڕنەدانەوە و جیاوازى و هەڵکردن و چێژبردنى لەپڕ و خەونە رەنگاوڕەنگەکانەوە هەیە.\nمینیماڵیزم (Minimalism) وەک بزاڤێکى هونەرى، واتە دیاریکردنى شتە جەوهەرى و بنەڕەتییەکان و لابردنى شتە لاوەکییەکانى دیکە.. یەکەم کەس هونەرمەندى روسى (جۆن گراهام 1886-1961) ئەو زاراوەیەى لە ساڵى (1929) لە پێشانگاى تایبەتى خۆى لە شارى (نیویۆرک) و دواتر لە کتێبى (سیستم و دێباتە لە هونەردا) کە ساڵى 1937 لە (پاریس) چاپ و بڵاوکراوەتەوە، بە کار هێناوە. بەڵام وەک دیاردەیەکى شێوەکارى لە شەست و حەفتاکانى سەدەى رابردوو لە وڵاتە یەکگرتووەکانى ئەمریکا گەشەى کردووە. مینیماڵیزم بە هەموو شێوەیەک دژ بە سیمبولیزمە، ئەو بزاڤە لە هونەرى شێوەکاریدا خۆى لە (سادەکردنەوە) و (بچوککردنەوە) و دووبارە دارشتنەوەى جەوهەرى رەگەزە هونەرییەکان هەڵدەگرێتەوە، تا ئەو سنورەى کە هەندێجار بۆ دیتنیان (بۆ نموونە تابلۆیەک) پەنا بۆ (وردبین) دەبردرێت. دواجار دەمەوێ بڵێم ئەگەرچى مینیماڵیزم تەنها لە چەمکى سادەییدا کورت ناکرێتەوە، بەڵام ئەگەر تەماشاى سادەیى (simplification ) وەک فەلسەفەى کورتبڕى بکەین! ئەوە چەمکى سادەیى بە پلەى یەکەم جەخت لەو شتانە دەکات کە بەراستى گرنگن، جگە لەو راستییەش واز لە هەموو شتەکانى دیکە دەهێنێ، هەڵبەتە ئەوەش وەک جۆرێک لە خۆشەویستى بۆ ساکارى و خاکەڕایى و ژیاندۆستى..


ئامۆژگاری بۆ موسڵمانان سەبارەت بە ئاهەنگ گێڕان لە سەری ساڵی زاینیدا: ماڵپەڕی وەڵامەکان\nگەنجان و لاوانشوێنکەوتنى ئارەزووەکانئامۆژگاری بۆ موسڵمانان سەبارەت بە ئاهەنگ گێڕان لە سەری ساڵی زاینیدا\nئامۆژگاری بۆ موسڵمانان سەبارەت بە ئاهەنگ گێڕان لە سەری ساڵی زاینیدا\nئامۆژگاریتان چیە بۆ ئەو موسڵمانانەى کە بەشدارى ئاهەنگى سەرى ساڵی زاینی دەکەن؟\nئامۆژگاریم بۆ موسڵمانان ئەوەیە كە شانازی بەدینەكەی خۆیانەوە بكەن كە ئەو دینەی ئێمە دینێكی كامڵە خوای گەورە دەفەرموێت:\n[الْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمْ الإِسْلامَ دِينا]\nوە ئەو دینە ئیسلامە كامڵە كە خوا بۆ ئێمەی هەڵبژاردووه ، یەكێك لە جولەكەكان بە (عومەرى كوڕى خطاب) يان ووت: ئێوە ئایەتێكتان هەیە لە قورئاندا دابەزیوە ئەگەر بۆ ئێمەی مەعشەری یەهود هاتبایە ئێمە ئەو رۆژەمان دەكرد بە جەژن ئەویش رەزای خوای لێ بێت فەرمووی كام ئایەتەیە فەرمووی ئایەتی (اليوم اكملت لكم دينكم...) فەرمووی بەڵێ من دەزانم كەی دابەزی لە چ رۆژێكیش بوو لە چ شوێنێكیش بوو جمعە بوو رۆژی عەرەفە بوو كە پێغەمبەر (ﷺ) ئەو ئایەتەی بەسەردا دابەزی وە فیعلەن ئەو ئایەتە لای موسڵمانان زۆر گەورەیەو جێگای دڵخۆشی یە كە خۆشحاڵی دەببرین كە دینەكەمان كامڵە و بێ نەقصە وە دینێكە هەموو دینەكانی تری نەسخ كردووەتەوە، كە وابوو پێویستە موسڵمانان اعتزاز بە دینەكەی خۆیانەوە بكەن.\nوەخوای پەروەردگار دەفەرمووێت: [وَمَنْ يَبْتَغِ غَيْرَ الإِسْلامِ دِيناً فَلَنْ يُقْبَلَ مِنْهُ وَهُوَ فِي الآخِرَةِ مِنْ الْخَاسِرِينَ ] هەركەسێك غەیری دینی ئیسلام داوا بكات بە دینی خۆی قەناعەت نەكات كەدینی ئیسلامە، عادات و تە قالیدو داب و نەریتی دینێكی تر پەیرەو بكات ئەوا خوای گەورە لێی قبوڵ ناكات وە لە رۆژی دوایدا لە زەرەر مەندان دەبێت.\nئەو جار دەڵێم بە داخەوە كە ئێمە خاوەن ئەوە دینە جوان و كاملەین كە چی واش شانازی پێوە نەكەین و قەدری نەزانین بچین عادات و داب و نەریتی كافرەكان سەیربكەین و پەیرەوی بكەین كە ئەو پەری تەنازولی كەمی تێدا دەبینین وەكو ئەوە وایە كە كەسێك جوان ترین و بەبایەخ ترین سەیارەی باشی هەبێت بەرازیلی یەكی خراپی شڕ بە تەنیشتیدا بروات بڵێت ئای!!! كە سەیارەیەكی جوانە، ئەوە مانای ئەوەیە خۆی نازانێت سواری چ سەیارەیەك بووە خاوەنی چ سەیارەیەكە، وە ئەوەش بزانن رۆژێك لە رۆژان بینیمان جولەكەیەك گاورێك لە ئەمەریكا لە بریتانیا لە رۆژی جەژنی ڕەمەزان یان لە رۆژی قوربان كە جەژنی موسڵمانانە بینیمان لە ئەمەریكا یان لەبریتانیا ئاهەنگ بگێرن و خۆش حاڵی خۆیان دەربرن بە هۆی جەژنی موسڵمان ئەی كەئەوان ئەوە ناكەن بۆ ئێمە بچین ئاهەنگ بگێرین بەهۆی جەژنێكی ئەوانەوە كە لە دینی خۆیانیشدا داهێنراوە نەك هەر لە دینی ئسلامدا داهێنراو بێت.\nبەڕاستی لاسایی كردنەوەی كافرەكان كارێكی خراپە، ئومەتی ئیسلامی لە بواری دنیایی و پێش كەوتنی زانستیدا هیچ ڕێگر نی یە سوود لە كافر وەربگرێت و وەكو ئەوان پێش كەوتوو بێت ئەما لە بواری بیروباوەرو ڕەوشت و داب و نەریت و عاداتمان دینەكەی ئێمە و رەوشتی موسڵمانان زۆر جوان ترو بەرزترو بەرێزترە لە كافرەكان، نابێت لەوەدا تەماشای ئەوان بكەین.\nپێغەمبەر (ﷺ) دەفەرمووێت (من تشبه بقوم فهو منهم) واتە: هەركەسیك لاسایی قەومێك بكاتەوەو خۆی بەوان بچوێنێت ئەوە لەوان دەبێت.\nكەواتە مەسەلەكە تاوانە، بۆ موسڵمان نیە و تاوان بار دەبێت لای خوا، ئامۆژگاریم بۆ موسڵمانان ئەوەیە كە ئەو كارە نەكەن بەڵكو شانازی بەدینەكەی خۆیانەوە بكەن و دەستی پێوە بگرن و پارێزگاری لێ بكەن، ئەوە مایە سەرفرازی و سەركەوتوویی دنیاو دوارۆژە. والله اعلم.\nد.عبدالطيف أحمد مصطفى\nهەشت ساڵە سەیرى گرتە و ڤیدیۆى سێکسی دەکەم تکایە چۆن بتوانم وازى لێ بێنم و ڕزگارم بێت لەم تاوانە؟ حوکمى چات کردن لەگەڵ کچاندا چیە؟ من هاوڕێى کچم زۆرە و قسەکانمان ناچێتە قاڵبی ناشەرعیەوە ئایا کەسێک سەیرى گرتەى سێکسی بکات و ئارەزووى هەستێ غوسڵى لەسەر واجب دەبێ ؟ بەڵام بەبێ ئەوەى لەشگران ببێت و ئاوى بێتەوە؟ زەرەر و زیانەکانى تاوان کردن چیە لە دنیا و قیامەت؟ من وەکو گەنجێک ئەگەر داڵغە و بیرم چوو بۆ زینا کردن چی بکەم ؟ ئایا تاوانبار دەبم؟\nسەردان: ٨٧٦ بەش: شوێنکەوتنى ئارەزووەکان\nپرسیاری دواتربۆچی خەڵکى لە قیامەتدا بەناوى دایکی یەوە بانگ دەکرێ؟پرسیاری پێشترعەقیدە و بیرباوەڕی موسوڵمانان سەبارەت بە پێغەمبەر عیسای کوڕی مەریەم


چیرۆکی ترسی ئەمریکی - ویکیپیدیا، ئینسایکڵۆپیدیای ئازاد\nچیرۆکی ترسی ئەمریکی\nدانتی دی لۆریتو\n٣٩–٦٣ خوولەک بۆ ھەر زنجیرەیەک\n٥ی تشرینی یەکەمی ٢٠١١ – بەردەوامە\nچیرۆکی ترسی ئەمریکی (بە ئینگلیزی: American Horror Story) زنجیرەیەکی بەندگریی ئەنتەلۆژیی تەلەڤیزیۆنیی ترسیی ئەمەریکییە، لە لایەن ڕاێین مۆرفی و براد فلچاکەوە دروست کراوە. ھەر وەرزێکی وەکو نیمچە زنجیرەیەک وایە، چیرۆک و و کارەکتەر و بەسەرھاتی ھەر وەرزێکی جیاوازە لە وەرزەکانیتری، کاراکتەر و بەسەرھاتەکانیان خاڵی سەرەتا و ناوەند و کۆتاییان ھەیە. ھەندێک بەشی ھەر وەرزێکی لە ڕووداوی ڕاستەقینە وەرگیراوە. تاکە دوو ئەکتەر کە لە ھەموو وەرزەکان بەشدار بوون ئیڤان پیتەرس و سارا پاوڵسنە.\nوەرزی یەکەمی کە دواتر ناوی لێنرا چیرۆکی ترسی ئەمریکی: خانووی کوشتن، بەسەرھاتەکانی لە لۆس ئەنجیلۆژ، کالیفۆرنیا لە ساڵی ٢٠١١ەوە دەست پێدەکات، تیشک دەخاتە سەر گواستنەی ماڵی خێزانێک بۆ خانووەیەک کە تارمایی و خێوی دانیشتووانی پێشووی تێیدا ماوە، وەرزی دووەمی بە ناوی چیرۆکی ترسی ئەمریکی: خەڵوەتگە پەخشکرا، بەسەرھاتەکانی بۆ ساڵی ١٩٦٤ لە ماساچووسیتس دەگەرێتەوە و باس لە کارمەندان و نەخۆشە دەروونییەکانی خەڵوەتگەیەک دەکات، وەرزی سێیەمی بە ناوی چیرۆکی ترسی ئەمریکی: جادوو پەخشکرا، ڕووداوەکانی لە ساڵی ٢٠١٣ لە لوزیانا ڕوو دەدات کە تێیدا جادووگەرەکان ڕووبەری ئەوانە دەبنەوە کە ھەوڵی نەمانیان دەدەن، وەرزی چوارەمی بەناوی چیرۆکی ترسی ئەمریکی: نماییشی نامۆکان پەخشکرا، تیشک دەخاتە سەر یەکێک لەو تیپی کەمانەی نماییشە نامۆکانی ئەمریکا کە ماونەتەوە لە فلۆریدای ساڵی ١٩٥٢.\nبۆ یەکەم جار زنجیرەکە لە ئابی ٢٠١١ەوە پەخشکرا، بەردەوامە تا ئێستا و بۆ وەرزی پێنجەمیش نوێکراوەتەوە. وەرزی پێنجەمی، بە ناوی چیرۆکی تری ئەمریکی: ھۆتێل بڵاوکرایەوە و ڕووداوەکانی لە لۆس ئەنجیلۆس، کالیفۆرنیای ساڵی ٢٠١٥، باس لە کارمەند و میوانەکانی ھۆتێلێکی سەروو سروشت دەکات. لە وەرزی شەشەم، کە بە ناوی چیرۆکی ترسی ئەمریکی: ڕۆانۆکی پەخش کرا، بەسەرھاتەکانی ناوی لە کارۆلینا و لە ساڵی ٢٠١٦ ڕوودەدات، تیشک دەخاتە سەر چەند ڕووداوێکی سەروو سروشت لە خانووچکەیەکی کیڵگەیەکی بەجێماو. وەرزی حەوتەمی بە ناوی چیرۆکی ترسی ئەمەرکی: کاڵت پەخش کرا، لەم وەرزە کە لە شوێنکی خەیاڵی برۆوکفیڵد ھایت لە مێشیگان ڕوودەدات، باس لە کارە تیرۆریستەکانی کاڵتێکی تیرۆرستی دوای ھەڵبژاردەکانی ئەمەریکای ساڵی ٢٠١٦ دەکات.\nزنجیرەکە لە کەناڵی (FX) لە ئەمریکا پەخش دەکرێت. لە ١٢ ی کانوونی دووەمی ٢٠١٧، بۆ وەرزی ھەشتەم و نۆیەم نوێ کراوەتەوە.\nھەرچەندە پێشوازی بۆ ھەر وەرزێکی جیاواز بووە، بەڵام بە شێوەیەکی گشتی، چیرۆکی ترسی ئەمریکی، بە شێوەیەکی باش لە لایەن ڕەخنەگرانی تەلەفزیۆنی پێشوازی لێکراوە، بە تایبەت لە ڕووی نواندنی ئەکتەرەکانی، بە تایبەتی جێسیکا لانگ، کە دوو خەڵاتی ئێمی و یەک خەڵاتی گۆڵدون گلۆب و خەلاتێکی سکرین ئاکتەری گاڵد بۆ نواندنەکانی لەو زنجیرەیە بردەوە. ھەروەھا کاثی بەیتز و جێمیس کرۆمویڵ، ھەر یەکەیان خەڵاتێکی ئێمییان بۆ نواندنەکانیان بە دەست ھێنا، لە کاتێکدا لەیدی گاگاش خەڵاتێکی لە گۆڵدون گلۆپ برد. زنجیرەکە بە شێوەیەکی بەردەوام ڕایتینگی بەرزی لە تۆڕی FX تۆمار کردووە. وەرژی یەکەمی بەرزترین ڕێژەی بینینی لە ساڵی ٢٠١١ لە بەشی زنجیرە نوێکان تۆمار کردووە.\n٢.١ وەرزی یەک: خانووی کوشتن\n٢.٢ وەرزی دوو: خەڵوەتگە\n٢.٣ وەرزی سێ: جادوو\n٢.٤ وەرزی چوار: نمایشی نامۆکان\n1 خانووی کوشتن 12 ٥ی تشرینی یەکەمی ٢٠١١ (2011-10-05) ٢١ی کانوونی یەکەمی ٢٠١١ (2011-12-21)\n2 خەڵوەتگە 13 ١٧ی تشرینی یەکەمی ٢٠١٢ (2012-10-17) ٢٣ی کانوونی دووەمی ٢٠١٣ (2013-01-23)\n3 جادوو 13 ٩ی تشرینی یەکەمی ٢٠١٣ (2013-10-09) ٢٩ی کانوونی دووەمی ٢٠١٤ (2014-01-29)\n4 نمایشی نامۆکان 13 ٨ی تشرینی یەکەمی ٢٠١٤ (2014-10-08) ٢١ی کانوونی دووەمی ٢٠١٥ (2015-01-21)\n5 ھۆتێل 12 ٧ی تشرینی یەکەمی ٢٠١٥ (2015-10-07) ١٣ی کانوونی دووەمی ٢٠١٦ (2016-01-13)\n6 روانۆک 10 ١٤ی ئەیلوولی ٢٠١٦ (2016-09-14) ١٦ی تشرینی دووەمی ٢٠١٦ (2016-11-16)\n7 کاڵت 11 ٥ی ئەیلوولی ٢٠١٧ (2017-09-05) ١٤ی تشرینی دووەمی ٢٠١٧ (2017-11-14)\nوەرزی یەک: خانووی کوشتن[دەستکاری]\nوەرزی یەک: خانووی کوشتن\nبەسەرھاتەکان لە ساڵی ٢٠١١ ڕوو دەدات، وەرزەکە تیشک دەخاتە سەر خێزانی ھارمۆن کە پێک دێت لە دەروونزان بێن (دیلان ماکدیمۆرت)، ھاوسەرەکەی ڤیڤیان (کۆنی بیرتۆن)، کچە ھەرزەکارەکەیان ڤایلۆت (تایسا فارمێگا)، کاتێک ماڵیان لە بۆستنەوە بەرەو لۆس ئەنجیلۆس دەگوزانەوە، تاوەکو سەرەتایەکی نوێ لەوێ دەست پێ بکەنەوە، دوایی ئەوەی ڤیڤیان منداڵەکەی لەبار دەچێت، کە دەبێتە ھۆی ئەوەی بێن پەیوەندی سۆزداری لەگەڵ یەکێک لە قوتابییەکانی دەبەستێت کە ئەوەش ھەموو خێزانەکەی بەرەو پەرتەوازەیی دەبرد. ماڵی خێزانی ھارمۆن دەگوازێرێتەوە بۆ کۆشێک دەکڕن کە دواتر پێکدانان لە نێوانیان و نێوان خزمەتکارە کۆنەکەی کۆشەکە دێنیس ئۆھەیر (فرانسیس کۆنرۆی) و خێزانی لانگدۆن کە پێک دێت لە کۆنستانس (جێسیکا لاینگ) و دوو منداڵەکەی، تایت (ئیڤان پیتەرز) و ئادلدی (جایمی بریوەر). بنەماڵەی ھارمۆنی لەگەڵ لاری ھارڤی (دینیس ئۆھاری) تێیدا نیشتەجێبوونە.\nبێن وڤیڤیان ھەوڵی چارەسەری پەیوەندی ھاوسەری نێوانیان دەدەن، ڤایلۆت کە نەخۆشی خەمۆکی ھەیە لەگەڵ تایتدا پەیوەندی سۆزداری دەبەستێت. ھێواش ھێواش خێزانی لانگدۆن و ھاری کاریگەرییان لەسەر خێزانی ھارمۆنی دروست دەکەن، دواتر بۆیان دەردەکەوێت کە ئەو خانووەی کە ئەوان تێیدا نیشتەجێن مۆڵگەی تارمایی و خێوی ھەموو ئەو کەسانەیە کە پێشتر لەو خانووەدا مردوون، وەکو بنیاتنەرەکەی چارلیس (مات ڕۆس) و نورا مۆنتگۆمەری (لیلی ڕەیب)، و کوڕە شێواوەکەیان پاۆدۆس (بین وڵف). پاشڕەوانەکان دیمەنی کۆشکەکە لەگەڵ خاوەنەکانیان لە سەدەی ڕابردوو نیشان دەدات، کە دروست کردنەکەی دەگەڕێتەوە بۆ ساڵانی ١٩٢٠. ئەم وەرزە باسی کێشەکانی ناپاکی، خەمۆکی، شەڕانگیزی لە قوتابخانە، ئایین و ئاژۆکی سێکسی دەکات.\nوەرزی دوو: خەڵوەتگە[دەستکاری]\nوەرزی دووەم بەناوی چیرۆکی ترسی ئەمریکی: خەڵوەتگە پەخشکرا، ڕووداوەکان لەسەر نەخۆشییە دەروونییەکانە. چیرۆکەکە لە ساڵی ١٩٤٦دا لەنێو خانەی بریکلیف بۆ نەخۆشییە دەروونییەکان دەست پێدەکات، تیشک دەخاتە سەر ژیان و ڕەفتاری نەخۆش و ڕاھیبە و پزیشکەکانی ئەو خانەیە.\nئەو خانەیە لە لایەن خوشکە جودی (جەسیکا لاینگ)، یاریدەدەرەکەی خوشکە ماری یونس (لیلی ڕاب)، لەگەڵ دامەزرێنەری خانەکە مۆنسینیۆر تیمثی ھاورد (جوزیڤ فینیس) بەرێوە دەچێت. نەخۆشەکانی خانەکە ھەندێکیان بە ناحەق لەوێدا زیندانی کراون لەوانە: ژنە ڕۆنامەنوسی ھاوڕەگەزخواز لانا وینتەر (سارا پاوڵسن)، بکوژی تۆمبەتبارکراو کیت واڵکەر (ئیڤان پیتەرز)، شێلی (کۆڵی سیفگنی)، گرایس (لیزی برۆچێری). خانەی بریکلیف چەند ڕووداوێکی ناوازە و دیاردەی سەیر تێدا ڕوودەدات لەوانە دەستەمۆکردنی لاشەی مرۆڤ لەلایەن جنۆکەوە.\nوەرزی سێ: جادوو[دەستکاری]\nوەرزی سێیەمی ئەم زنجیرەیە بەناونیشانی چیرۆکی ترسی ئەمریکی: جادوو پەخشکرا، باس لە کۆمەڵە ئافرەتێکی جادووگەر دەکەن کە ھەوڵی مانەوەی جادوو و ھاوڕەگەزەکانیان دەدەن.\nپاش دادگایی جادووگەرەکانی سایلم، کۆمەڵێک لەو جادووگەرانە ڕزگاریان دەبێت، بەڵام بە درێژایی مێژوو ھەرەشەی نەمان و نەمانی ھاوڕەگەزەکانیان لەسەرە، لەبەر ئەوە قوتابخانەیەک لە نیو ئۆرلەینس دەکرێتەوە بۆ لەخۆگرتنی کچانی جادووگەر و پاراستنینان لە ھەر ھەرەشەیەک. لەھەر وەچەیەک بە پێی چەند تاقیکردنەوەیەک بۆ توانایە جادوویییەکان، خاوەنی بەھێزترین توانای جادوویی دەبێتە گەورەی ئەو وەچەیە. گەورەی جادووگەرەکانی وەچەی سەردەم کە مێژوویەکی درێژی ھەیە لە ھەڵگرتنی ئەو نازناوە فیۆنا گوود (جەسیکا لاینگ) دەگاتە ئەو قوتابخانەیە بۆ پاراستنی وەچەی نوێ، ھەروەھا بۆ جێبەجێکردنی چەند کارێکی تایبەتی خۆی. کچی فیۆنا، کۆردیلیا (سارا پاوڵسن)، مامۆستای ئەو قوتابخانەیە، سەرپەرشتی پێگەیاندنی جادووگەرە نوێیەکان دەکات: زۆی بێنسیۆن (تایسیا فارمیگە)، مادیسۆن گۆتمۆنەری (ئێما ڕۆبێرتس) لەگەڵ کوینی (گابۆری سیدبی).\nجگە لە جادوو زنجیرەکە خۆی لەباسی ڤۆدۆ، ڕەگەزپەرستی، خێزان وەک پەیوەندی نێوان دایک و کچ دەدات. بەرسەھاتەکان لەسەردەمی ئەمرۆ ڕوودەدەن بەڵام چەندین دیمەنی پاشڕوانی تێدایە کە بۆ ساڵانی ١٩٧٠ و ١٨٣٠ دەگەرێنەوە.\nوەرزی چوار: نمایشی نامۆکان[دەستکاری]\nوەرزی چوارەمی ئەو زنجیرەیە بەناوی چیرۆکی ترسی ئەمریکی: نمایشی نامۆکان پەخشکرا، ئەو بەشە باس لە دیاردەی جوداکاری مرۆڤەکان دەکات بۆ ئەوانەی کە بەناوی (نامۆ) لە نێو کۆمەڵانی خەڵکدا دەناسرێن. بەسەرھاتەکان لە ساڵی ١٩٥٢ دەست پێدەکات لە شارۆچکەی جوبیتێر لە فلۆریدا. نماییشی نامۆکان لەلایەن ئێڵسا مارس (جەسیکا لاینگ) سەرپەرشتی دەکرێت، خەڵکی بۆ ھاتنی چەند کاتێکی خۆش لەسەیرکردنی ئەو مرۆڤە نامۆیانە دێنە ئەو نماییشانە، بەڵام ئێڵسا خەونی تری ھەیە ئەویش دروست کردنی ماڵێک بۆ (دڕندەکان) ی، لەگەڵ خەونی بەناوبانگبوونی لە ھۆلیۆد. دیاردەی نەمان و کوشتنی نامۆکان لە چەترەکەی ئێڵسا ڕۆژ بەرۆژ ڕوو لە زیادی دەکات، ئێڵسا لە نێوان ھەوڵی ئاشکراکردنی بکوژی نامۆکانی لەگەڵ خەونی چوونی بۆ ھۆلیۆد ون دەبێت.\nلە ١٢ ی کانوونی دووەمی ٢٠١٧، زنجیرەکە بۆ وەرزی ھەشتەم نوێکرایەوە، وا بریارە لە ساڵی ٢٠١٨ پەخش بکرێت. مۆرفی ئەوەی ڕاگەیاند کە ڕووداوەکانی لە ١٨ مانگ لە داھاتوو ڕوو دەدات، لە تشرینی یەکەمی ٢٠١٩، و ھەروو بەشی خەڵوەتگە و کۆڤن پێکەوە گرێ دەدات. ھەروەھا باسی ئەوەی کرد کە سەرەتا وا بریار بوو کە وەرزی نوێیەم تێھەڵکێشی نێوان وەرزەکانی خانووی کوشتن و کۆڤن ڕووبدات، بەڵام وەرزی ھەشت لە جیاتی ئەوە ھەڵبژێردرا. وەرزی تێھەڵکێشکردن سەرەتا لە ٣٠ی تشرینی یەکەمی ٢٠١٦ ڕاگەیندرا. وێنەگرتنی ئەم وەرزە لە ١٦ی حوزەیرانی ٢٠١٨ دەستی پێکرد.\nلە ١٢ کانوونی دووەمی ٢٠١٧، زنجیرەکە بۆ وەرزی نۆ نوێکرایەوە، وا بریارە لە ساڵی ٢٠١٩ پەخش بکرێت.\nدروستکەرانی مۆرفی و فالچاک پێکەوە دەستیان بە کارکردن کرد لەسەر چیرۆکی ترسی ئەمریکی پێش ئەوەی دەست بە بەرھەم ھێنانی گلی کردبێت. مۆرفی\nئەوەی بینیتان لە کۆتا ئەڵقە، کۆتایی چیرۆکی خانووی ھاڕمۆن بوو. وەرزی دووەمی زنجیرەکە، خانوویەک یان باڵەخانەیەکی تەواو نوێ دەبێت بۆ تارمییەکان. ھەروەکو ئەمساڵ، ھەر وەرزێک لە زنجیرەکە سەرەتا و ناوەند و کۆتایی تایبەت بە خۆی دەبێت. دووھەمین وەرزی لە لۆس ئەنجیلۆس نابێت، ڕوونە کە لە ئەمریکا دەبێت، بەڵام لە ناوچەیەکی تەواو جیاواز.\n– مۆرفی سەبارەت بە بەندگریی زنجیرەکە\n^ ھەڵەی ژێدەرەکان: تاگی <ref> ھەڵە؛ ھیچ دەقێک بۆ ژێدەری Mullins نەدراوە\nچیرۆکی ترسی ئەمریکی لە بنکەدراوەی ئینتەرنێتیی فیلمەکان\nچیرۆکی ترسی ئەمریکی لە ڕاتن تۆمەیتۆز\nچیرۆکی ترسی ئەمریکی لە مێتاکریتیک\nچیرۆکی ترسی ئەمریکی لەسەر TV.com\nوەرگیراو لە «https://ckb.wikipedia.org/w/index.php?title=چیرۆکی_ترسی_ئەمریکی&oldid=904318»\nزنجیرە تەلەڤیزیۆنییە ئەمریکییەکان، دەستپێکردنی ٢٠١١\nزنجیرە دراما زنجیرەییەکان\nزنجیرە تەلەڤیزیۆنییە ترسناکە ئەمریکییەکانی دەیەی ٢٠١٠\nزنجیرە تەلەڤیزیۆنییە وروژێنەرە ئەمریکییەکان\nئەم پەڕەیە دواجار لە ١٥:٣٩ی ٦ی شوباتی ٢٠٢٢ نوێ کراوەتەوە.


6/12/2019 9:54:00 PM 116 جار خوێندراوەتەوە\nده‌سته‌واژه‌ی (3) خەسڵەت، تەنها دەستنیشانکردنێکە بۆ نووسینەکە نەک دیاردەی سیاسەت. واته، ئه‌وه ناگه‌یه‌نێت که سیاسه‌ت ته‌نها ئه‌وه‌نده گرفت یان هه‌ر بەو خسڵەتانە پێناسەبکرێت. لای نووسەرو شرۆڤەکاریتر، دیارده‌ی سیاسه‌ت کەمتر یان زیاتر لەو خسڵەتانە هەڵده‌گرێ. بۆیه، له‌به‌رئه‌وه‌ی که لەسەر وەختی رووداو و پێکدادان و کێشەکاندا ئەو خسڵەتانە زیاتر قوتده‌بنه‌وه، باسیانده‌که‌ین.\nناڕوونی، بێئاسۆیی و بێمتمانەیی، ئه‌و خه‌سڵه‌ته‌دیارا‌نه‌ن که لەزۆربەی گەمەو ململانێکانی هێزوبکەرەکاندا دەبینرێتەوە. هه‌ڵبه‌ت، لەروانگە دەروونییەکەوە ئه‌و خەسڵەتانە لێکنادەمەوە، بەڵکو وەک دیاردەیەکی بابەتی و هۆکاری زاتی -بکه‌ره‌کان -ی سیاسەت باسیاندەکەم. جگەلەوەش، ئەو سیفەتانە ئەڵقەیەکی یەکترتەواوکەرن که له‌وانه‌یه هه‌م هۆکارو هه‌م ئه‌نجامی هۆکارگه‌لێکی به‌پێشینه‌بن. سه‌ره‌ڕای پێکەوەگرێدراوییان، ترس و دڵەڕاوکێ و پەرچەکرداری توند ده‌خه‌نه‌وه. ته‌نانه‌ت تاراده‌ی پەنابردنەبەر هێزی چەک بۆ یەکلایکردنەوەی ململانێکان یان بۆ گێڕانه‌وه پارسه‌نگی هێز، تۆخده‌بنه‌وه.\n1 - دیمه‌نی دانوستان و پاشقول له‌یه‌کترگرتنه‌کان\nبه‌ده‌ر له‌و بۆچوونه باوه که رێکنه‌که‌و‌تن‌و نه‌سازانی دوو هێزه سه‌ره‌کیه‌که، به‌ئه‌جێنداو ده‌ستوه‌ردانی ده‌ره‌کییه، ده‌مه‌وێت له‌و لێکدانه‌وه دوورکه‌مه‌وه. له‌هۆکاره‌خۆییه‌کانی شکستی دانوستان بکۆڵمه‌وه‌و خۆمان نه‌ده‌ینه ده‌ست ئه‌و پاساوه له‌قوتودراوانه. ئه‌گه‌رچی، نیازی ده‌وڵه‌ته‌هه‌رێمییه‌کان شاراوه نییه: سازان، حکومه‌تی تۆکمه‌و لێکنزیکی هێزه‌کان پێچه‌وانه‌ی به‌رژه‌وه‌ندییه‌کانیانه. به‌هۆی ئه‌و جه‌نگه‌شی که له‌رێدایه، هه‌رێمێکی ئارام‌و به‌ئاسایش خواسته ئیمپریالیه‌کانیان ناپێکێت. به‌تایبه‌تتر، ئه‌گه‌ر دۆخی شه‌ڕه‌که ده‌رفه‌تی خۆپته‌وکردنی هه‌رێم لێبکه‌وێته‌وه، به‌نه‌وت (که‌رکوک) هتد.. له‌رێگه‌ی ده‌ستکه‌لاکانیانه‌وه پشێویی ده‌خه‌نه‌وه.\nسیاسه‌ت له‌جیهانێکی گۆڕاو و خێرادا، نه‌ک هه‌ر پێویستی به‌زانست، راوێژی پسپۆڕانه‌یه، به‌ڵکو بیرکردنه‌وه له‌سه‌ر رووداوه راسته‌وخۆکان، متمانه‌و ویستی بریاردانیشه. ناکرێ له‌م سه‌رده‌مه‌دا، به‌ئه‌قڵی شه‌ڕو هێزی چه‌ک خه‌ریکی ململانێی سیاسی و دانوستان بیت. له‌کوردستاندا، وه‌کچۆن کارگێڕی ململانێ له‌ئاستێکی هه‌ژاردایه، ئاوه‌هاش کارگێڕی دانوستان زۆرپاشکه‌وتووه. ململانێ و هاوڕانه‌بوون له‌خۆیدا ئه‌وه‌نده گرفت نییه، به‌ئه‌ندازه‌ی ئه‌وه‌ی که‌چۆن و به‌کام ئامرازو ستراتیژیه‌ت به‌ڕێوه‌ی ده‌به‌یت. هه‌روه‌ها، چۆن ململانێکه له‌سه‌رمێزی گفتۆ، ده‌که‌یته بڕگه‌ی دانوستان و سازان. به‌بۆچونی پسپۆڕان، هاوڕانه‌بوون به‌مایه‌ی بیرۆکه‌ی نوێ وبڕیاری باشترو کاراتر داده‌نرێت. چونکه، هه‌موو هاوڕانه‌بوونێک، هه‌و‌ێن و پاڵنه‌ری دانیشتن، راگۆڕینه‌وه‌و لێکگه‌یشتنی باشتره. بزوێنه‌ری پلانێکی نێوکۆییه.\nهاوڕانه‌بوونی یه‌کێتی به‌هۆی پێداگیری له‌سه‌ر یه‌کلاکردنه‌وه‌ی کاندیده‌که‌ی خۆی بۆ که‌رکوک به‌هه‌ر نیازومه‌به‌ستێکیش بێت، واده‌کات پرسی ئه‌و پارێزگایه نه‌که‌وێته ده‌ره‌وه‌ی بڕیاری سیاسی هه‌رێم. ئه‌گه‌رچی “ململانێی هه‌ژموون” له‌سه‌ر ئه‌وێ تۆخبۆته‌وه، به‌دیوێکیتر زیاتر بۆنی خۆهه‌ڵستانه‌وه‌ی مه‌عنه‌ویی و مۆرالی ناوخۆی حزبه‌که‌ی لێدێ. به‌تایبه‌ت که به‌ستنی کۆنگره له‌ڕێدایه، هاوکات دانپێدانێنکی ناراسته‌وخۆشه به‌له‌ده‌ستدانی متمانه‌ی بنکه‌ی جه‌ماوه‌ری و ئه‌ندامه‌کانی. چونکه، هه‌ر بڕیاره‌کانی خۆی بووه هۆی له‌ده‌ستدانی له ١٦ی ئۆکۆتبه‌ردا. جگه‌له‌وه‌ی که له‌سه‌ر ئاستی ده‌ره‌وه‌ش، هه‌نگاو سیاسه‌ته‌کانی یه‌کێتی متمانه‌ی کزبووه. به‌تایبه‌ت که هه‌ستده‌کرێت به‌جۆرێک به‌ره‌و به‌ره‌ی ئێران داخزیووه.\n2 - ناڕوونی:\nئیتر، پێویسته بڕیاربه‌ده‌سته‌کان رووبه‌ڕوو پێکه‌وه‌دانیشن، باشتریشه هه‌ر خۆشیان راسته‌وخۆش پۆسته‌باڵاکانی دامه‌زراوه‌کانی حکو‌مه‌ت پڕکه‌نه‌وه. نه‌ک به ر‌یمۆتکۆنترۆڵ ئاراسته‌ی دانیشتن و ده‌نگدان بکه‌ن. ئیدی، چ پێویسته په‌رله‌مانتار، نوێنه‌رو وته‌بێژ بۆئه‌و پرسه‌ئاڵۆزانه به‌گه‌ڕبخه‌ن، مادام که خۆتان بڕیارده‌ری یه‌که‌م و دواهه‌مینن. باوی ئه‌وه نه‌ماوه به‌شێوازی دۆمینۆ گه‌مه‌بکه‌یت. ناکرێت خۆت گه‌مه‌کاره سه‌ره‌کیه‌که‌بیت و نه‌شیه‌یته نێومه‌یدانی گه‌مه‌که‌وه.\nبه‌ڵکو، ده‌بێ له‌وێدا باڵاده‌ستی و و‌یستی بڕیاردانت سه‌ربخه‌یت، نه‌ک له‌دووره‌وه پێداگیری بکه‌یت. زۆرم، پێسه‌یره باسی ته‌له‌فۆنکردنی نێوان بڕیاربه‌ده‌سته‌کان ده‌کرێت، له‌کاتێکدا سه‌دکیلۆمه‌ترێ لێکدوورن. ئاخر، ناکرێ ته‌له‌فۆن ببێته شوێنی دانوستان و نهێنی گۆڕینه‌وه که دونیای دیجیتاڵ هیچ گه‌ره‌نتی پاراستنی نهێنی تێدانییه! ته‌له‌فۆن ته‌نها بۆ گه‌یاندنی په‌یامه، نه‌ک وتوێژو بڕیاری سه‌خت. جگه‌له‌وه‌ی هه‌رلایه‌و له‌سۆنگه‌ی خۆیه‌وه په‌یامه‌که ده‌گه‌یه‌نێ و به‌جۆرێک که خۆی پێیباشه ئه‌وه‌ی به‌رامبه‌ره‌که‌ی راڤه‌ده‌کات.\n3 - بێئاسۆیی:\nله ئاسۆی سیاسه‌تی هه‌رێمدا ستراتیجیه‌تی نیشتمانی و به‌رژه‌وه‌ندی گشتی وونه. گرفته‌که له‌وه‌دایه، دوو حزبه سه‌ره‌کییه‌که هه‌رچی توخمی ململانێیه، به‌ره‌و ناکۆکی دووهێزی چه‌کدارو قه‌تیس له‌جوگرافیه‌کی خێڵگوندییدا ده‌به‌ن. به‌مه‌ش ئه‌وه‌نده‌یتر خۆیان بچووککردۆته‌وه تاراده‌ی هێزه‌هه‌رێمی و جیهانییه‌کانیش هێنده‌ی چه‌کبه‌ده‌ستی میری ناوچه‌یه‌ک قورسییان بۆ دابنێن. سه‌یرنییه، سه‌ردانی به‌رپرسه‌باڵاکانی تورکیاو ئێران، ره‌نگه ئه‌مریکاو به‌ریتانیاش و ئه‌وانیتریش چاو له‌و دوو نه‌یاره بکه‌ن، نه‌ک هه‌ر به‌جیاجیا له‌گه‌ڵ حزبه‌کان کۆده‌بنه‌وه، به‌ڵکو له‌گه‌ڵ سه‌رکرده‌کانیش به‌جیا داده‌نیشن! ره‌نگه، ئه‌و سه‌رکردانه دڵخۆشبن به‌وه‌ی له‌سه‌ر ئاستی ده‌ره‌کی قه‌باره‌و پێگه‌یه‌کیان هه‌یه. به‌ڵام ده‌لاله‌ته دیپلۆماسیه‌که‌ی ئه‌وه‌یه: ئێوه‌خاوه‌نی دامه‌زراوه‌و هێزێکی نێوکۆیی و ته‌نانه‌ت یه‌ک حزب نین به‌مانا مۆدێرنه‌که‌ی. جگه‌له، هاندانێکی ناڕاسته‌وخۆی په‌رتکردنی نێوماڵی کوردو به‌یه‌کدادانی جه‌مسه‌ره‌کانیشه له‌نێو حزب و له‌نێوحزبه‌کانیشدا.\nناکۆکیی و دژایه‌تیکردنی یه‌کتری دووهێزه‌که، خۆبچووکردنه‌وه‌و خۆخزانه جوغزی ته‌سکی هه‌ندێ پێشداوه‌ری و رکوکینه‌ی میراتی و بۆماوه‌یی و حه‌زی خۆده‌رخستنه که واده‌کات بایه‌خ و هه‌ستیاری پرسه‌چاره‌نوسازو بنه‌ڕه‌تیه‌کان وونبن. ته‌نانه‌ت، له‌به‌رچاوی رای گشتی کوردستانیشدا، ئه‌م هێزانه چیتر وه‌ک حکو‌مه‌ت و دامه‌زراوه‌یه‌ک نایه‌نه‌دانپێدانان. به‌ڵکو وه‌ک چه‌کدارگه‌لێ که له‌خه‌می دابینکردنی به‌رژه‌وه‌ندیه راگوزه‌ره‌کانی خۆیاندان.\n4 - بێمتمانەیی سه‌ره‌خۆره\nبێمتمانه‌یی هه‌م هۆکاری رووداوو گرفتگه‌لێکه که له‌ئێستادا رووده‌ده‌ن، هه‌م لێکه‌وته‌و ئه‌نجامی کۆمه‌ڵه هۆکارێکی به‌پێشینه‌ن، جا مێژوویی، یان هه‌رچییه‌ک بن. متمانه، ئه‌وه‌نیه لایه‌نێک کوێرانه خۆی را‌ده‌ستی به‌ڵێن و خواسته‌کانی رکابه‌ره‌که‌ی بێت. به‌ڵام، هه‌ڵچنینی دیواری به‌مینڕێژکراویش نییه تائه‌ویتر توخنت نه‌که‌وێت. پارتی و یه‌کێتی به‌و مێژووه له‌ناکۆکی و شه‌ڕو ئاشتی و هاوپه‌یمانێتی، له‌نیازو خواستی یه‌کتر باش تێگه‌یشتوون. به‌ڵام نه‌یانتوانیوه که‌ناڵی هاوبه‌شی لێکگه‌یشتن بدۆزنه‌وه. هه‌میشه، پێویستیان به‌هێزی سێهه‌می ده‌ره‌کی بووه. رێدانیش به‌لایه‌نی سێهه‌م، دواجار ده‌رگه‌ی به‌کارهێنان و رامکردن و هتد لێکه‌وتۆته‌وه. چونکه، خۆدانه‌ده‌ست لایه‌نی سێهه‌م، به‌بێ سه‌پاندن و بێبه‌رامبه‌رنه‌بووه.\nره‌نگه، هۆکارێکی بوونه‌کی/ بونیادی له‌پشت متمانه‌کردن به‌بیانیه‌ک بێت. به‌ڵام، ره‌تکردنه‌وه‌ی هاوزمانه‌که‌ت به‌پشتوپه‌نای دوژمنی نیشتمانه‌که‌ت، په‌تایه‌کی سه‌ره‌خۆره‌ی دێرینه. پێده‌چێ، ئێمه بێئه‌وه‌ی ببین به‌کۆمه‌ڵگاو دواتر نه‌ته‌وه‌یه‌ک، خێرا له‌خێڵه‌وه بۆ مۆدێلی حزب گواستبێتمانه‌وه. به‌ڵام، دواجار هه‌ر حزب بووه پۆشاک و روخساری سه‌رانی خێڵگوند. له‌گه‌ڵ ئه‌وه‌شدا وه‌ک ووتراوه، هه‌میشه سه‌رکه‌وتن ئه‌نجامی چه‌ندان شکسته، نه‌ک یه‌کسه‌ر بۆ ره‌خسانی ده‌رفه‌تی بێئه‌رک‌و بێماندووبوونه! وتوێژه دووباره‌کانتان بووه ماراسۆنی چه‌نگ مانگه‌یی. دواجار، ده‌بێت خاڵی کۆتا دابنێن. ده‌نا، چه‌نده پشوودرێژیشبن، بڕستان لێده‌بڕێ.


ناوەڕۆكی دوو تەلەفۆنەكەی ترەمپ بۆ ئەردۆغان و فەرماندەی هەسەدە\nسەرۆكی ئەمریكا لە دوو پەیوەندی تەلەفونی جیاوازدا لەگەڵ هەریەكە لە فەرماندەی هەسەدە و سەرۆك كۆماری توركیا گفتوگۆی كردووە و بە فەرماندەی هەسەدەی وتووە لە دەوروبەری من خەڵكانێك هەیە ئێوەیان لە ئەمریكا لەلا گرنگترە.\nمیدیاكانی ئەمریكا لە زاری سیناتۆرێكی وڵاتەكەیانەوە ناوەڕۆكی پەیوەندیە تەلەفونیەكەی دۆناڵد ترەمپ، سەرۆكی ویلایەتە یەكگرتووەكانی ئەمریكا لەگەڵ هەریەكە لە ئەردۆغان سەرۆك كۆماری توركیا و مەزڵوم عەبدی ئاشكرا دەكەن.\nلە پەیوەندیە تەلەفونیەكەدا سەرۆكی ئەمریكا بە فەرماندەی هەسەدەی وتووە: ئێمە پشتمان تێ نەكردوون، ھەموو كارێك دەیكەن بۆ ڕێگاگرتن لەو ھێرشەی توركیا.\nهەر لەو پەیوەندیە تەلەفونیەدا بە گاڵتەوە بە مەزڵوم عەبدی وتووە هەندێك كەس لە دەوروبەرمن ئێوەیان لە نیشتیمانەكەی خۆیان بەلاوە گرنگترە، بۆیە دەستان لێبەر نادەم.\nئەو بە فەرماندەكەی هەسەدەی وتووە كە نابێت دیلەكانی داعش ئازاد بكرێت و دەبێت هەخموو هەوڵێك بدەن بۆ پاراستنیان چونكە ئاسایشی جیهان دەكەوێتە مەترسیەوە.\nبە وتەی سیناتۆرە ئەمریكیەكە ترەمپ بە ئەردۆغانی وتووە "هێرش كردنە سەر كۆبانی واتا هێرشكردنە سەر رای جیهانی، لەسەر ئـەوەش بێ دەنگ نابین".\nسەرۆكی ئەمریكا ئەوەشی بە سەرۆك كۆماری توركیا وتووە "ئـەوەی ئـێوە دەیكەن لە بەرژەوەندی ئـێرانە و سەكەوتنەكانمان بەسەر داعش دەخاتە مەترسیەوە، ھاوكات ئـارامی و ئـاسایشی ناوچەكە تێك دەدات، بۆیە دەبێت كۆتایی بەو شەڕە بێنن".\n12919 جار بینراوە


عەلی شامار.. دەروێشی كوردایەتی PUKmedia یەکێتیی نیشتمانیی کوردستان\nعەلی شامار.. دەروێشی كوردایەتی\nی.ن.ک 10:11 PM - 2021-06-28\nئەگەر گوێمان لەناوی نەبێت و تەنها تۆماری ژیانی سەیر بكەین، لە پاڵەوانی رۆمانەكان ئەچێت، پاڵەوانێكی بزێو و ئیرادەخواز، پاڵەوانێك كە بەگژ قەدەرو چارەنوسدا دێتەوە، بەقوڕی نەهامەتی و عەرەقی ماندوێتی دیواری ژیان دروست بكات و بیەوێ بەهەنگاوەكانی نەخشەیەكی تازە لەسەر روخساری زەوی دروست بكات. ، بەڵام لەبری ئەوە قەدەری بوو ببێتە یەكێك لە پاڵەوانەكانی شاڕۆمانی كوردایەتی، شوێنپێی شەهابی (كەڵ ژیان)و ئارامی تێكۆشان هەڵگرت، قەدەری بوو لەبری ئاوەدانكردنەوەی دنیای خەیاڵ، ماڵی راستەقینەی خەبات و شۆڕشی نوێ ئاوەدانتر بكاتەوە.\nعەلی شامار، کاراکتەرە جیاوازەکەی شۆڕش، چیرۆكی ژیانی لە كۆڵانە تەسكەكانی خانەفین بە كولەمەرگی و نەهامەتی دەست پێدەكات و دواتر دەبێتە یەكێك لە عاشقانی كوردایەتی. ئەو لای من هەمیشە لەدارخورمایەكی تەنیا و بالآبەرزی خانەقین، یان دارگوێزێكی بناری قەندیل ئەچێت، چونكە ئەو خۆرسكانە خۆی پەروەردە كرد، بەتەنیا و لە ژێر باری قورسی ژیانێكی كولەمەرگی پێگەیشت، بەلآم كە لق و پۆپی لێ بوەوە، كاتێ سێبەری دروست كرد، بەوانی تری بەخشی!\nخەڵكی خانەقین و هەموو ئەوانەی عەلی شامار لە نزیكەوە ئەناسن، ئەزانن، ئەو لە ئەزەلەوە نازی دایك و باوكی نەبینی، پشتی بە خوشك و برا قایم نەبوو، تەنانەت تامی جەژنێكی لەباوەشی دایك و باوكی نەکرد، لەبری ئەوە نەنكی و مامی لەمنداڵیەوە بەخێویان كرد و لە سایەی ئەوانەوە پێی گرت و گەورە بوو، ئیتر ئەزموونی تاڵی ژیان كردی بە تێكۆشەر و پێشمەرگەیەكی دێرینی یەكێتی و شۆڕشی نوێ.\nكاك عەلی پیاوێكی سوور و سپی، قژكاڵی پڕ، برۆ ئەستور ،چاو تیژ ،دەست و مەچەك و بازوو ئەستور و ناوشان پانە، كە سەیری ئەكەم وام بەخەیاڵدا دێت كە خوا بۆ پێشمەرگایەتی و یەكێتی دروستی كردوە.\nعەلی شامار لە هەرزەكاریەوە خەریكی كارو كاسبی بوو، سەرەتا عەرەبانەیەكی دەستگێڕی هەبوو شتی لەسەر دەفرۆشت، دواتر كردی بە دوكان، لەو كاتەشەوە عەلی شامار تەنیا خەریكی فرۆشتنی میوەو سەوزە نەبوو، بەڵكو لە راستیدا خەریكی بڵاوكردنەوەی بیری كوردایەتی و پەیداكردنی دۆست و لانگر بوو بۆ كۆمەڵە. من لە ساڵی 1972 لە یەكێتی لاوانی خانەقین ئەوم ناسی كە ئەندامی لق بوو، لەهەمان كات ئەندامی كۆمەڵەش بوو، ئیتر بە یەكەوە خەباتمان لە جوارچێوەی كۆمەڵە دەكرد. کۆمەڵە یەكەم وێستگەی ناسینی من و ئەو بوو ، لەوێوە دەستمان پێكرد و تائێستاش ئەو پەیوەندیە گەرمەی نێوانمان هەر ماوە، سەرەڕای دۆخی تەندروستی بە تەلەفۆن هەواڵی دۆست و برادەرەكانی دەپرسێت و ئەوەندەی بۆی بكرێ دۆست و ھاوڕێ و خۆشەویستانی بەسەر دەكاتەوە.\nوەكو ئێستا بیرمە لەشەوەزەنگی شكستی شۆڕشی ئەیلول و لە جەرگەی ئەو نائومێدیە تاڵەی بەسەر هەموو كوردێكی ئەم سەرزەمینەدا هات، عەلی شامار هەمیشە حەماسی كوردانەو نەبەزینی لێ ئەباری، دوای دەستپێكردنەوەی شۆڕشی نوێ و دەنگۆی چوونەوە شاخ و بوون بە پێشمەرگە، پەلەی ئەوەی بوو چۆن پەیوەندی بەشۆڕش و ھێزی پێشمەرگەوە بكات، یەكەمین كەسیش بوو لەگەڵ كاك شێروان شێروەندی و شەهید مەلازم جوامیر و عەلە رەش و کوڕەکەی شەهید ئازاد و شەهید مامۆستا داود و مەلا بەختیار لە ناوچەی خانەقینەوە بوون بە پێشمەرگە و شەرەفی پێشمەرگەی (٧٦)یان پێ بەخشرا.\nعەلی شامار كوڕی خانەقین و گەرمەسێر بوو، بەلآم عەشقی كوردایەتی، كردی بەپێشمەرگەی هەموو كوردستان، كە رووی لەپێشمەرگایەتی كرد، پەروەردەو شێوەزاری قسەكردن و داب و نەریتی خانەقینیی بوو، بەلآم لە قەندیل و شارەزور و شارباژێر پێشمەرگایەتی كردو قودرەتێكی باشی راهاتن و هەڵكردنی پەیداكرد، واتا لەكوێ بوایە بۆ ئەو كێشە نەبوو. بەدرێژایی ژیانی پێشمەرگایەتی عەلی شامار ئەركەكانی بەزیادەوە بەهەموو لایەنەكانیەوە جێبەجێكردو تەنانەت رۆژێك لە رێبازەكەی لاینەدا.\nداخ و هەزار حەیف ماوەیەكە بە هۆی نەخۆشییەكی نەگریسەوە بە جەستە لە هاورێكانی دوورە، بەلآم هەرگیز وەفا و قسە خۆشەكانی لە ئاسمانی خۆشەویستیدا ئاوا نابن.\nدوای ئەو تێكۆشانە دور و درێژو بێ پسانەوەیە ، ئەركمانە وەكو یادگاریەكی نایابی سەردەمێكی زێڕٍین رێز لە كاك عەلی شامار و هاوشێوەكانی بگرین، بیانكەین بە سەرچاوەی ئیلهام و دەرس و پەند بۆ ئێستا و داهاتوومان،


"هەرێمی کوردستان ئامانجی داگیرکاران و ئەڵقە بە دەستەکانیان" | دەزگاى زارى کرمانجى\nهەرێمی کوردستان هی ئەمڕۆ نیە ئامانجی دەوڵەتە داگیرکارەکانی کوردستان و ئەڵقە بە دەستەکانیانە. دەیان ساڵە هەڕەشە و پەلامارەکان بۆ سەر هەرێمی کوردستان بەردەوامیان هەیە، بەو ئامانجەی کە بتوانن هەژموون و هەیمەنەی خۆیان بەسەر ئیڕادەی سیاسی هەرێم دا بسەپێنن و دوزی نەتەوایەتی کورد لە بەرەو پێشڤەچون و گەشەسەندن بوەستێنن.\nبۆیە ماوە ماوە پیلان و نەخشە دادەڕێژن بۆ لێدانی شکۆ ئیرادەی هەرێمی کوردستان و لاواز کردن ، دواجار لە نێوبردنی قەوارەی سیاسی کوردستان. گەر زۆر نەگەرێینەو دواوە هەر لەم چەند ساڵانەی دواییدا بەپێی بەرنامەو و نەخشەیەکی سیاسی بۆ داڕێژراو لە مالیکیەوە بۆ عەبادی.\nئەمڕۆش لە لایەن میلیشیا شیعیەکانی سەر بە ئەجندای سیاسی دەرەکی هەڕەشەو پەلاماردانەکان بەردەوامن. ئەمە ستراتیژیەتێکە دانراوە بۆ لێدانی پێگەی هەرێم و رووخاندنی ئەزموونی فیدڕاڵی پێشکەوتووی وڵاتەکەمان، کە بە هیچ شێوەیەک چاویان پێ هەڵنایەت و پێییان هەرس ناکرێت.\nداگیرکاران و جانتا هەڵگرەکانیان هەڵگری ئەقڵیەتێکی ئەوەندە بوگەنن، نە هیچ موڕاڵێکیان هەیە و نە هەڵگری هیچ خەسڵەتێکی مرویین، بەڵکو ئەمانە لە پێناو مانەوەی خۆیان ئامادەن هەموو مرۆڤایەتی لە نێو ببەن و تەنها بەرژەوەندی ڕژیمە سیاسیەکانیان دەبینن،\nوە کویلەکانیشیان بۆ پارێزگاری کردن لە دەستکەوتەکانی خۆیان سیاسەتی موحافەزەکارانە گرتوتە بەر و دەگرنە بەر، تا دۆخەکە وەک خۆی بهێڵنەوە و بەردەوام بن لە بەتاڵان بردنی سەروەت و سامانی کوردستان بە شێوەیەکی هاوتەریب.\nکەواتە ئەمڕۆش ئەوا بۆ چەند جارێکە هەولێر هێڕشی نامەردانە و لەرزۆکانەی موشەکی دەکرێتە سەر. شتێکی نامو نیە، چونکە دڕندایەتی ئەو ئەقڵە ساسیەی کە لە پشت ئەم هێڕشانەوە هەیە لە ئاستێکی ئەوەند بەرزدایە کە مرۆڤ ناتوانێت هیچ رێژەیەکی بۆ دابنێت.\nپەیڕەو کردنی ئایدۆلۆژیای بەرتەسک کەناتوانێت بەرامبەرەکەی قەبوڵ بکات، زۆر مەترسیدارە چونکە هەموکات ویستی لە نێوبردنی ئەوانیتر لە دامێنی دا دەکەوێتەوە؛\nبۆیە واباشە سەرکردایەتی سیاسی لە پێناو پاراستنی هەرێمی کوردستان لەم چەشنە ئەقڵە سیاسیە دڕدندەیە هەوڵ بدات لە ڕێگەی کۆمەڵگای نێودەوڵەتیەوە هێلێک دابنرێت بۆ پاراستنی هەرێمی کوردستان؛\nیانیش پێشمەرگە قارەمانەکانی کوردستان بگەڕێنەوە بۆ هەموو ئەوناوچانەی کە لە دەرەوەی ئیدارەی هەرێمدان،\nئەگینا هەڕەشەکان بەردەوام دەبن و دواتر ڕەوشەکە بەرەو چارەنوسێکی نادیار دەڕوات.


گرنگترین قۆناغی بڕیاردانی کورد ئەگەر بتوانن هاودەنگ بڕیاربدەن وە حیزبەکان نەیکەنەوە بەگەڕەلاوژەهه واڵده ری ئال و به ێت (ع)\nگرنگترین قۆناغی بڕیاردانی کورد ئەگەر بتوانن هاودەنگ بڕیاربدەن وە حیزبەکان نەیکەنەوە بەگەڕەلاوژە\nئازار ٣, ٢٠١٨ - ٤:٠٤ د.ن کۆدی هه واڵ : 884224 سه ر چاوه : ckb.abna24 Link:\nئه‌نجوومه‌نى نوێنه‌رانى عێراق، به بێ رازی بوونی كورد 12 بڕگه‌ی بودجه‌ی په‌سه‌ندكرد و فراكسیۆنه كوردييه‌كانيش هه‌ڕه‌شه‌ی به‌كارهێنانی كارتی كشانه‌وه له پرۆسه‌ی سیاسی ده‌كه‌ن.\nهەرچەنده سەرۆکایەتی ئه‌نجوومه‌نى نوێنه‌رانى عێراق بەڵێنی بە کورد دابوو، لە دانیشتنی ئەمڕۆی ئه‌نجوومه‌نى نوێنه‌ران، پڕۆژە یاسای بودجە نەخاتە دەنگدانەوە، بەڵام دوای تەواوبوونی رێژەی یاسایی دانیشتنەکان ئەو پرسە خرایە دەنگدانەوە و بەزۆرینە لە کۆی 46 مادەی پڕۆژەكه، 12يان په‌سندكراوون , دانیشتنەکەش دواخرا بۆ رۆژی شەمەى سه‌ره‌تاى هه‌فته‌ى داهاتوو.\nبۆ تاوتوێكردنى ئه‌و پرسه، بڕیاره فراکسیۆنە کوردييه‌كان لەگەڵ سەرکردایەتی حزبە سیاسیيەکان کۆببنەوە و بڕیاری کشانەوە لە پرۆسەی سیاسی وەک کارتێکی فشار بەرامبەر بەغدا بەکاربهێنن.\nبه گوێره‌ى ئه‌و ماددانه‌ى په‌سندكراوون، پشكى هه‌رێمى كوردستان له بودجه‌ى عێراقی فیدراڵدا له‌سه‌ر بنه‌ماى ژماره‌ى دانيشتووانى هه‌رێمى كوردستان ته‌رخان ده‌كرێت.\nهه‌روه‌ها پێويسته له‌سه‌ر هه‌رێمى كوردستان، رۆژانه 250 هه‌زار به‌رميل نه‌وت له رێگه‌ى سۆمۆوه هه‌نارده‌ى توركيا بكات.\nهه‌ر له‌و چوارچێوه‌يه‌دا، ئارام شێخ محەممەد، جێگری سەرۆکی ئه‌نجوومه‌نى نوێنه‌رانى عێراق لە کۆنفرانسێکی رۆژنامەوانیدا رایگەیاند، لە بودجەدا کورد پەراوێزخراوە و پڕۆژەیاساکە لەسەر بنەمای زۆرینە تێپەڕێندراوە.\nگوتیشی: بڕیار بوو هەر سێ سەرۆکایەتییەکە بۆ چارەسەرکردنی کێشەکانی سەرجەم لایەنەکان کۆببنەوە، بەڵام ئەوان سووربوون لەسەر ئەنجامدانی کۆبوونەوەی پەرلەمان و شکستیان بە هەوڵەکان هێنا. داوای لەلایەنە نێوخۆیی و نێودەوڵەتییەکان کرد، دەستێوەردان بۆ راستکردنەوەی ئەو کارەبکەن.\nهه‌روه‌ها، مه‌سعود حه‌یده‌ر ئه‌ندامی لیژنه‌ی دارایی له په‌رله‌مانی عێراق راگه‌یاند، شیعه و سووننه، به‌بێ كورد له‌سه‌ر تێپه‌ڕاندنی پڕۆژه‌یاسای بودجه رێككه‌وتبوون، ئه‌وه‌ی كه په‌سه‌ندیش كراوه ناده‌ستوورییه.\nئه‌و ئه‌ندام په‌رله‌مانه‌ی عێراق ووتیشی، ئه‌م جۆرە بیرکردنەوەیە بۆ به‌ڕێوه‌بردنی وڵات و له‌به‌رچاونه‌گرتنی مافه‌كانی كورد، ده‌بێته هۆی لێكترازانی زیاتر له‌نێوان پێكهاته‌كانی دیكه‌ی عێراقدا.\nسه‌باره‌ت به هه‌ڵوێستى كورد و ئه‌گه‌رى به‌كارهێنانى كارتى فشار له دژى سه‌پاندنى راى زۆرينه له ئه‌نجوومه‌نى نوێنه‌ران، ژماره‌يه‌ك له نوێنه‌ران، ئاماژه بۆ ئه‌وه ده‌كه‌ن، كورد ده‌توانێت سه‌ره‌ڕاى به‌كارهێنانى كارتى كشانه‌وه له پرۆسه‌ى سياسيى، ده‌كرێت په‌نا بەرێته به‌ر دادگاى فيدراڵى.عێراقی .


له په‌راوێزی روداوه‌کانی ئه‌م دواییانه له کوردستان\nچه‌مکی هاوڵاتی بون له‌نێوان ماف و ئه‌رکه‌کاندا\nپیش ئه‌وه‌ی باس له ماف و ئه‌رکه‌کانی هاوڵاتیان له کوردستان بکه‌ین. سه‌ره‌تا باس له هه‌ندێ فاکته‌ر ده‌که‌ین که کاریگه‌ریان له‌سه‌ر ئه‌مانه هه‌یه. ئه‌م فاکته‌رانه‌ش هه‌ندێکیکان ده‌ره‌کین و هه‌ندێکیان ناوه‌خۆن. کۆمه‌ڵگای کوردستان تایبه‌تمه‌ندیه‌کی خۆی هه‌یه به حوکمی مێژویی سیاسی و کۆمه‌ڵایه‌تی و فه‌رهه‌نگی، هه‌ر بۆیه‌ش هه‌ڵوه‌سته‌کردن له‌سه‌ریان گرنگی خۆی هه‌یه له غیابی ده‌ستوری وڵات و یه‌کلانه‌بونه‌وه‌ی سیسته‌می حوکمڕانی و ده‌سه‌ڵاتی یاسایی له تایبه‌تمه‌ندی خۆیدا و هه‌رسێ ده‌زگاکانی یاسادان و جێبه‌جێکردن و قه‌زایی له‌ژێر نیری ستراکتوری حیزبی و دو ئیداتره‌یی دا قه‌تیس ماونه‌ته‌وه. هه‌ربۆیه‌ش پرنسیپه‌کانی هاوڵاتی بون له مافدا لاسه‌نگه و هاوڵاتیان نه له یاسا و نه له پراکتیکی جێبه‌جێکردنیش و نه له قه‌زاکانیش یه‌کسان نین. پێش ئه‌وه‌ی له باسه‌که نوقم ببین با زۆر به کورتی باس له فاکته‌ره‌کان بکه‌ین که کاریگه‌رییان له‌سه‌ر هاوڵاتی بون هه‌یه:\nفاکته‌ره‌کان بریتین له؛\n1.فاکتۆره‌کانی دیموگرافی؛ به‌نمونه مه‌سه‌له‌ی ته‌مه‌ن و ئاستی هۆشیاری و پله‌ی خوێنده‌واری، هه‌روا خه‌ڵکی نه‌خوێنده‌وار له کوردستان رێژه‌ی هه‌یه. ئه‌مه جگه له بونی نه‌وه‌یه‌ک له پیروخه‌ڵوه‌ته له پرۆسێسه‌کانی کۆمه‌ڵگا.\n2.فاکتۆره‌کانی ئیکۆنۆمی؛ وه‌زعیه‌تی ئابوری وڵات و وابه‌سته‌یی ئابوری. که خۆی له خۆیدا له هاوسه‌نگی ئابوری له کۆمه‌ڵگا و کۆمه‌ڵگایه‌کی به‌رهه‌مهێن و به‌رهه‌می نه‌ته‌وه‌یی به‌هێز و سیسته‌می ئابوری دروست لێی بێبه‌شه. کاریگه‌ری زۆر نێگه‌تیڤ له‌سه‌ر هاوڵاتی بون داده‌نێن.\n3.فاکتۆره‌کانی سیاسی؛ وه‌زعیه‌ت کوردستان و جیۆپۆلتیکی کوردستان بۆ هه‌موان رۆشنه که حیزبه سیاسیه‌کان هه‌ر یه‌کێکیان له‌به‌ر قازانجی حیزبی و ئه‌جندای تایبه‌تی خۆیان ئه‌وا قازانجی به‌رزی نه‌ته‌وه‌یی به قوربانی قازانجی حیزبی ده‌که‌ن ئه‌مه‌ش له‌گشتدا چه‌نده کاریگه‌ری نێگه‌تیڤیان له‌سه‌ر هاوڵاتی بون کۆمه‌ڵانی خه‌ڵک هه‌یه.\n4. فاکتۆره‌کانی ئیکۆلۆجی؛ مه‌سه‌له‌کانی ژینگه و چۆنایه‌تی مامه‌ڵه له‌گه‌ڵ بنه‌ماکان و چۆنایه‌تی پێکهاته‌کانی ئه‌م چۆنایه‌تیه‌تیه له کوردستان له سه‌ره‌تایی دایه و هێشتا ئه‌م چۆنایته‌یه نه‌بۆته پێویست و خه‌ڵکی هه‌روا بێ ئاگان له کاره‌ساته‌کانی ژینگه‌دا و نازانن، که ته‌ندروسبتی مرۆڤه‌کان چه‌نده به‌های پێویسته له به‌رهه‌می نه‌ته‌وه‌یی دا. به کورتی کێ له گرفته‌کانی ره‌نگ و ده‌نگ و بارسته وورده‌کان له هه‌وادا ده‌گات، هه‌روا ئه‌مانه نه‌بونه‌ته گرفتی کۆمه‌ڵایه‌تی. ره‌نگه چه‌ندین که‌س به ده‌نگی بانگدانی مزگه‌وته‌کان بمرن به‌س خۆ هه‌رگیز دراسه‌یه‌کی ژینگه‌یی و ئه‌کادیمی بۆ ئه‌م ده‌نگه نه‌کراوه. ئه‌گه‌ر کۆمه‌ڵگا گرفتی نانی نه‌ما ئینجا بیر له ده‌نگ و ره‌نگ و کاریگه‌ره نێگه‌تیڤه‌کانی ده‌کاته‌وه. ئه‌گه‌رچی له‌واقعدا هه‌ر ئێستا خه‌ڵکی پێیویستی به ژینگه‌یه‌کی پاک و ته‌میز هه‌یه.\n5.فاکتۆره‌کانی ته‌کنه‌لۆژیا؛ به حوکمی ژیانی کۆمه‌ڵگای کوردستان له‌ژێر نیری داگیرکه‌ران و نه‌بونی ئینفراسته‌کجه‌ری وڵات و بێبه‌شبونی کۆمه‌ڵگا له ته‌کنه‌لۆژیا و کۆمه‌ڵگایه‌کی به‌رهه‌مهێن و پیشه‌سازیدا. کۆمه‌ڵگا به‌ته‌واوی گرفتی زۆری هه‌یه.\n6.فاکتۆره که‌لتورییه‌کان؛ که‌لتوری کۆمه‌ڵگای کوردستان که‌لتورێکی ده‌وڵه‌مه‌نده، به‌ڵام لێره‌دا چڕی ده‌خه‌ینه‌سه‌ر لایه‌نه نێگه‌تیڤه‌کانی که کاریگه‌ری خراپی له‌سه‌ر هاوڵاتیان هه‌یه تا به ماف و ئه‌رکه‌کانیان ئاشناببن.\nکه‌لتوری گرنگیدان به رواڵه‌ت وی میزاجی تاوه‌رۆک و مه‌سه‌له درێژخایه‌نه‌کان.\n7.فاکتۆره کۆمه‌ڵایه‌تیه‌کان؛ که‌لتوری کۆمه‌ڵگا و به‌هاکان و نۆرمه‌کانی کۆمه‌ڵگا کاری گرنگیان له‌سه‌ر چه‌مکی هاوڵاتی بون و ماف و ئه‌رکه‌کانیان هه‌یه، تێکه‌ڵاوبونی که‌لتوری کۆمه‌ڵگا و که‌لتوری رێکخراوبون له کۆمه‌ڵگا هێنده‌ی تر وه‌زعه‌کانی ئاڵۆزکردوه.\nهاوڵاتیه‌ک به حوکمی ئه‌م فاکتۆره ناوهخۆیانه و سیسته‌می حوکمڕانی له وڵات په‌روه‌رده‌ی وه‌زعیێکه که هه‌رده‌م مافه‌کانی پێشێل و داغانکراوه، ته‌نانه‌ت هه‌ستی هاوڵاتیبون و مافه‌کانی به هۆشیاری ناناسێ و هه‌ربۆیه‌ش زۆرکه‌م لێپرسراویه‌تێ له ئه‌ستۆی خۆی ده‌بینێ و له گشت دا هه‌ر خۆی قوربانیه.\nتاکی کۆمه‌ڵگای کوردستان که‌مترین به‌های هه‌یه و هه‌مو رۆژێ ته‌جاوزیی مافه‌کانی ده‌کرێت له هه‌مو لایه‌کدا چ هێزه ده‌ره‌کیه‌کان بن یان هێزه ناوه‌خۆیه‌کان. به‌داخه‌وه هاوڵاتی له کوردستان هه‌مان نه‌خۆشی مه‌سولانی گرته‌وه و ئه‌وانیش زۆرکه‌م هه‌ست به ئه‌رکه‌کانیان ده‌که‌ن. به‌نمونه دیارده‌ی گه‌نده‌ڵی هه‌مو کۆمه‌ڵگای گرتۆته‌وه و که‌م که‌س لێی بێبه‌شه. له‌هه‌مان کاتدا هێشتا هێزێکی کۆمه‌ڵایه‌تی له کۆمه‌ڵگادا نیه به پان و به‌رین و درێژخایان هه‌مو تێماکانی کۆمه‌ڵگا بگرێته به‌ر ره‌خنه و گرفت و چاره‌سه‌ری گرفته‌کان بۆ کۆمه‌ڵگا به به‌رنامه بخاته‌ڕو. هه‌ر بۆیه‌ش کۆمه‌ڵگا له جیاتی به‌ره‌وپێشه‌وه‌و هه‌نگاو بگرێ ئه‌وه به بازدان له زۆر له مه‌یدانه‌کانی ژیاندا بۆ دواوه ده‌چێت.\n03/09/2011 بینین: 5385


ئه‌مڕۆ 12ی تشرینی دووه‌م/ نۆڤێمبه‌ر، سامسۆنگ له ڕاگه‌یاندراوێكدا ئه‌وه‌ی ئاشكرا كرد كه كاتی بڵاو كردنه‌وه‌ی مۆبایله شاشه چه‌ماوه‌كه‌ی دیاری كردووه و له‌گه‌ڵیدا نرخیشی بۆ داناوه.\nبه‌گوێره‌ی هه‌واڵێك كه له ماڵپه‌ڕی "theverge" دا بڵاو كراوه‌ته‌وه و باس له نوێترین به‌رهه‌می كۆمپانیای سامسۆنگ ده‌كات و ئاماژه‌ی پێ داوه، ئه‌مڕۆ 12ی تشرینی دووه‌م/ نۆڤێمبه‌ر، سامسۆنگ له ڕاگه‌یاندراوێكدا بۆ ماڵپه‌ڕی سه‌ره‌كی كۆریای باشوور "Yonhap" ئه‌وه‌ی گوتووه كه مانگی ئاداری ساڵی 2019 مۆبایله شاشه چه‌ماوه‌كه‌ی ده‌خاته بازاڕه‌وه كه ناوی ناوه "Galaxy F".\nسامسۆنگ ئه‌وه‌یشی ڕوونكردووه‌ته‌وه كه ئه‌م مۆبایله سیسته‌می ئینته‌رنێتی 5Gیشی بۆ زیاد ده‌كرێت كه ئه‌مه‌یش خێراییه‌كی یه‌كجار زۆر ده‌به‌خشێت به كاركردنی مۆبایله‌كه به ئینته‌رنێت، جگه له‌وه‌یش مۆبایله‌كه به نرخی هه‌زار و 770 دۆلاری ئه‌مه‌ریكی ده‌فرۆشرێت له دنیادا، ئه‌مه‌یش ده‌گه‌ڕیته‌وه بۆ جوانی و به‌هێزی مۆبایله‌كه.


کوردیپێدیا - پیرۆز بێت نەورۆز و بیست و سێیەم ساڵیادی دامەزراندنی یەکێتی نەتەوەیی دیموکراتی کوردستان YNDK\n📝 پیرۆز بێت نەورۆز و بیست و سێیەم ساڵیادی دامەزراندنی یەکێتی نەتەوەیی دیموکراتی کوردستان YNDK | پۆل: بەڵگەنامەکان | زمانی بابەت: 🏳 کوردیی ناوەڕاست\nپیرۆز بێت نەورۆز و بیست و سێیەم ساڵیادی دامەزراندنی یەکێتی نەتەوەیی دیموکراتی کوردستان YNDK\n- جەماوەری وڵاتپارێزو خۆڕاگری کوردستان...\nئەمڕۆ 23 بیست و سێ ساڵ بە سەر تەمەنی پڕ لە خەبات و بەرخۆدانی YNDK تێپەڕدەبێت، لەم رۆژەدا YNDK وەکو رێخستنێکی نەتەوەیی و نیشتمانی و جەماوەریی لە گۆڕەپانی سیاسی و کلتوری کوردستان لەدایکبوو و راگەیاندراو بووە موژدەبەخش بۆ هاوبیرانی نەتەوەیی و وڵاتپارێزان و نیشتمانپەروەران، YNDK لەماوەیەکی کورتی تەمەنیدا توانی بەدیاربکەوێ و بەهۆی کاری بەردەوامی لەسەر خزمەتکردن و کارکردن بۆ سەربەخۆیی کوردستان، کاریگەری لە سەر پرسە نەتەوەیی و نیشتمانی و سیاسییەکان دروست بکات، YNDK توانیویەتی لەئاست بەرپرسیاریەتیدا بێت و بەشرۆڤە و خوێندنەوە و پێشبینییەکانی پیلانە نەگریسەکانی داگیرکەران و دوژمنانی کوردو کوردستان ئاشکرا بکات و رووبەڕوویان ببێتەوە و، بەپەروەردەیەکی نەتەوەیی و ئاشناکردنی تاک بەناسنامەکەی پەیوەستبوونی تاکی کوردی بە خاک و وڵات بە بنەما گرت، ئەوەش بۆئەوەی شێلگێڕانە رووبەڕووی دوژمنان و داگیرکەرانی کوردستان ببینەوە، هزری نەتەوەیی و نیشتمانپەروەریی و وڵاتپارێزی YNDK وایکرد زۆر بەخێرایی بەدیاربکەوێ و ببێتە خودان پێگەی خۆی لەسەر ئاستی کوردستانی گەورەدا.\nئێمە لەکاتێکدا کەوا یادی بیست و سێیەم ساڵیادی دامەزراندنی YNDK دەکەینەوە بەهۆی هەڕەشەکانی عێراق و ئەو هەڕەشانەی لەسەر کوردستان هەن، وایانکردووە باشووری کوردستان بکەوێتە رەوشێکی زۆر ناسک و هەستیار، ئەوەتا لەلایەک حکومەتی عێراق دوای داگیرکردنی کەرکوک و مەخموور و شنگالأ و توزخورماتوو لە 16 / 10 / 2017 تا ئێستاش بەجۆرەها شێوە دژایەتی گەلی کوردستان دەکات، لەلایەکی دیکەوە قەیرانی دارایی بەرۆکی کوردستانی گرتووە و، داگیرکەرانیش لەهەموو لایەکەوە لە پیلاندان، ئەوەتا رژێمی داگیرکەری تورکیا بە جۆرەها چەک هێرشی کردۆتە سەر شاری عفرینی رۆژئاوای کوردستان و خاکەکەی وێران و سوتماک کردووەو خەڵکەکەشی جینۆساید کردووە، وێڕای ئەوەی کەوا جارێکی دیکە ئەو داگیرکاری و پیلانانە ئیدانەو شەرمەزار دەکەین و دژیان دەوەستینەوە، بانگ لە هەموو لایەک دەکەین کەوا بۆ پاراستنی دەسکەوتەکانی گەلی کوردستان کاربکەین و زۆر بەوردی و بەرپرسانە مامەڵە لەگەڵ ئەم رەوشەدا بکەین، بێگومان ئەمەیش تەنیا بە یەکڕیزی و یەکدەنگی لایەنە سیاسییەکان و پێکهاتەکانی گەلی کوردستان دەبێت، بۆئەمەیش پێویستە دەسەڵات و جەماوەری کوردستان زیاتر لەیەکدی نزیکببنەوەو هاوکاری یەکتربن، لەم پێناوەشدا جارێکی دیکە داوای پێکهێنانی (ئەنجوومەنی سیاسی کوردستان) دەکەین، کە ئەنجوومەنێک بێت هەموو حزب و لایەنە سیاسییەکان بگرێتەخۆ، ئەمەش باشترین هەنگاوە بۆ رێکخستنەوەی ناوەندی سیاسی کوردستان، سەرەڕای پیلان و ئاستەنگەکان پێشڤەچوونی خەبات و تێکۆشانی نەتەوەکەمان لە باکوورو رۆژهەڵات و رۆژئاوای کوردستان مایەی خۆشحاڵین و وەک هەمیشە پشتیوانی و هاوکاری تەواوی خۆمانیان پێڕادەگەیەنین, لەم رەوشەدا لەسەر ئاستی نەتەوەیی جەختدەکەینەوە سەر بەستنی کۆنگرەی نەتەوەیی کوردستان بە بەشداری تەواوی هێزو لایەنە سیاسییەکانی کوردستان بۆ یەکدەنگی و یەکڕیزی گەلی کوردستان و داڕشتنی بەرنامەی کارو خەبات بۆ هەموو بەشەکانی کوردستان بەرەچاوکردنی بارودۆخیان بەکارێکی نەتەوەیی و نیشتمانی گرنگ دەزانین، بۆ ئەم مەبەستەیش ئێمە وەکو YNDK وەک هەمیشە ئەوەی لە تواناماندابێت دەیکەین.\nلەم یادە بەرزو شکۆدارەدا جەژنی نەورۆز و ساڵی نوێی کوردی و بیست و سێیەم ساڵیادی دامەزراندنی YNDK لە هەموو هەڤاڵان و تەواوی گەلی کوردستان پیرۆز دەکەین و، رێزو هاوسۆزی خۆمان بۆ بنەماڵە و کەس و کاری سەربەرزی شەهیدانی کارەساتی عفرین و تەواوی شەهیدانی کوردستان وبەرز راگرتنی بەرخودانی پێشمەرگە قارەمانەکانی کوردستان و بەرخودانی نەتەوەکەمان لە هەموو بەشەکانی کوردستان دەردەبڕین و، پەیمان دەدەین وەک هەمیشە لەسەر رێبازی شەهیدان، رێبازی پیرۆزی کوردایەتی درێژە بە خەبات و تێکۆشانی خۆمان بدەین لە پێناو هێنانەدی کوردستانێکی سەربەخۆ و ئازاد و یەکگرتوو دیموکرات.\n-\tنەمری و سەربەرزی بۆ شەهید (سەربەست مەحموود) و تەواوی شەهیدانی رێی سەرخۆبوون و ئازادی کوردستان.\n-\tمردن و رووڕەشی بۆ تیرۆریستان و داگیرکەرانی کوردستان.\n1 / نەورۆزی 2718 ی کوردی\n1. 👁 مبروك عيد نوروز والذكرى الثالثة والعشرين لتأسيس الإتحاد القومي الديمقراطي الكوردستاني YNDK\n➕ ئەم بابەتە لەلایەن: (هاوڕێ باخەوان)ەوە لە: Mar 20 2018 9:32PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Mar 20 2018 9:44PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Mar 20 2018 9:44PM باشترکراوە


ئیسرائیل پێشبینی دەکات بەحرێن و عومانیش ڕێککەوتن لەگەڵ ئیسرائیل بکەن – کوردی – RojNews.News\nئیسرائیل پێشبینی دەکات بەحرێن و عومانیش ڕێککەوتن لەگەڵ ئیسرائیل بکەن\n17/08/2020 - 9:55:30 am\nئیلی کۆهین- وەزیری هەواڵگری ئیسرائیل\nئیلی کۆهین، وەزیری هەواڵگری ئیسرائیل پێشبینی کرد بەحرێن و عومانیش هاوشێوەی ئیماراتی عەرەبی پەیوەندییەکانیان لەگەڵ ئیسرائیل ئاسایی بکەنەوە و ڕێککەوتنی دیبلۆماسی لەگەڵ ئیسرائیل ئەنجام بدەن.\nکۆهین لە ڕادیۆی سوپای ئیسرائیلەوە وتی، لە چوارچێوەی ڕێککەوتنی ئیسرائیل و ئیماراتدا، پێشبینی دەکەن ڕێککەوتنی دیکە لەگەڵ وڵاتانی کەنداو و وڵاتانی ئیسلامی ئەفریقادا ئەنجام بدەن.\nدوپاتیشیکردەوە کە عومان و بەحرەین لە لیستی پێشەوەی وڵاتانی عەرەبی و کەنداون بۆ ڕێککەوتن لەگەڵ ئیسرائیل، هەروەها پێشبینی کرد ساڵی ئاییندە ڕێککەوتنی ئاشتی لەگەڵ وڵاتانی دیکەی ئەفریقا ئەنجام بدەن لە نێویشیاندا سودان.\nلای خۆیەوە سەرۆکی فەرەنسا ئیمانوێل ماکرۆن لە پەیوەندییەکی تەلەفۆنیدا لەگەڵ مەحمود عەباس سەرۆکی فەلەستن، داوای کرد بەردەوام بن لە دانوستانەکانیان لەگەڵ ئیسرائیل بە ئامانجی گەیشتن بە چارەسەرێکی ڕیشەیی یەکسان.\nمیدیاکانی فەلەستین بڵاویانکردەوە کە لەو پەیوەندییە تەلەفۆنیەدا خۆیەوە مەحمود عەباس جەختی لەوە کردووەتەوە کە ئیمارات یان هەر دەوڵەتێکی دیکە بۆیان نییە بەناوی گەلی فەلەستینەوە قسە بکات و دۆسیەی فەلەستین بەکاربهێنێت بۆ بەرژەوەندی خۆی.\nهاوکات ماکرۆن عەباسی بانگهێشت کردووە بۆ پاریس بۆ گفتوگۆکردن لەسەر کێشە هەڵپەسێردراوەکانی فەلەستین، لە کاتێکدا ماکرۆن ئەو هەنگاوەی ئیماراتی بە ئازایانە لەقەڵمداوە کە لەگەڵ ئیسرائیل ناویەتی.\nوڵاتانی کەنداو هەڵوێست لە دژی هەڕەشەکانی ئێران وەردەگرن\nهەڵۆ بۆ دایکی شیعری خوێندەوە، خۆشی چوار ڕۆژە خراوەتە زیندانەوە


موسەننا Archives - تۆڕی میدیایی خەڵک\nتۆڕی میدیایی خەڵک / موسەننا\nوەزارەتیپەروەردەی حکومەتی هەرێم پشووەکانی ڕاگەیەندراوێک لە وەزیری پەروەردەوە : بەمەبەستی پاراستنی سەلامەتی گیانی مامۆستایان و قوتابیان و خوێندکاران لە دابەزینی پلەکانی گەرمی پاش هەڵسەنگاندنی ( وەزارەتی گواستنەوە وگەیاندن / بەڕێوەبەرایەتی گشتیی کەشناسی و بومەلەرزەزانی هەرێم، بریارماندا : ١- لە سەرجەم ناوەندەکانی خوێندنی ( حکومی - ناحکومی ) پشوو دەبێت تا رۆژی یەکشەممە ٣٠ی ١ی ٢٠٢٢ واتا رۆژی یەکشەممە پشوو دەبێت. ٢- ئەو هەڵسەنگاندن و تاقیکردنەوانەی وەرزی یەکەم کە ئەنجام نەدراون لە رۆژی دووشەممە ٣١ی ١ی ٢٠٢٢ دەستپێدەکرێتەوە، کارگێری ناوەندەکانی خوێندن خشتەی ئەو تاقیکردنەوانەی کەماون بۆ قوتابیان و خوێندکاران رادەگەیەنن بەمەرجێک بەیانیان لەکاتژمێر ٩:٣٠ ی بەیانی دەستپێبکات، پاش ئەنجامدانی ئەو تاقیکردنەوانەی کە ماون خوێندنی وەرزی دووەم دەستپێدەکات . ٣- قوتابخانەکانی (سابیس ) و (نێودەوڵەتییەکان) و ( بیانییەکان ) کە پرۆگرامی تایبەتیان هەیە دەتوانن تا وادەی ئاماژەپێکراو بە شێوازی خوێندنی ئۆنلاین بەردەوام بن. ٤- ئەنجومەنی وەزارەتی پەروەردە بۆ قەرەبووکردنەوەی ماوەی لەدەستچوو ، ساڵنامەی خوێندن هەموار دەکاتەوە. ئالان حمە سعید وەزیری پەروەردە\nعیراق دەروازەیەكی نوێی سنووری لەگەڵ سعودیە دەكاتەوە\nخەڵك دەستەی بەڕێوەبردنی دەروازە سنوورییەكانی عیراق ڕەزامەندی…\nكۆمسیۆن ژمارەی دەنگدەری تایبەت و بنكەكانی دەنگدانی تایبەت ئاشكرا دەكات\nخەڵك كۆمسیۆنی باڵای سەربەخۆی هەڵبژاردنەكانی عیراق ڕایدەگەیەنێت،…\nخەڵك دەستەی خاڵە سنورییەكانی عیراق لیژنەیەك بۆ لێكۆڵینەوە…


👁 ئەم بابەتە 19,648 جار بینراوە\n👁 ئەم بابەتە 4,409 جار بینراوە\n📕 ساڵنامەی ئەکادیمیای کوردی پەڕتووکخانە\n📅 کاتی تۆمارکردن Feb 15 2013 10:20AM\n👁 ئەم بابەتە 14,190 جار بینراوە\nئامادەکردنی: پڕوفیسور د. وریا عومەر ئەمین . چاپخان [ زۆرتر... 👁] 📕 ✖ 0 0 ✔ 99% ✍ هـ.ب. 15-2-2013 10:20:47\n📄 گۆڤاری ئەکادیمیانی کوردستان بڵاوکراوەکان (گۆڤار، رۆژنامە و ...)\n📅 کاتی تۆمارکردن Aug 14 2016 2:20PM\n👁 ئەم بابەتە 2,316 جار بینراوە\nگۆڤاری ئەکادیمیانی کوردستان گۆڤارێکی زانستیی ئەکا [ زۆرتر... 👁] ✖ ✖ 1 1 ✔ 96% ✍ هـ.ب. 14-8-2016 14:20:15


سەرەکی » وەرزش\nنەبەز محەمەد عەلی بەم دواییە پاڵەوانێتیی بەرزكردنەوەی قورسایی وڵاتانی عەرەبی لە شەقڵاوە بەڕێوەچوو، لەم پاڵەوانێتییەدا سێ كچە پاڵەوانی كورد زۆر لێهاتووانە و بەتوانایەكی بەێ سنورەوە دەركەوتن و ناوو نابانگی وەرزشی كوردستانیان گەیاندە لووتكە. ئەو سێ خوشكە هەرسێكیان لە یانەی هەولێر یاریی بەرز كردنەوەی قورسایی دەكەن، كچی خوالێخۆشبوو (موحسین عەزیز) ی پاڵەوانی دیاری كوردستان و عیراقن، پاش ئەوەی باوكیان روودەكاتە ...\nپاڵاوتنی هەڵبژاردەكانی ئاسیا كە ئێستا یارییەكانی بەردەوامن، دوو پاڵاوتنە لە یەك پاڵاوتندا، یەكەمیان بۆ گەیشتنە بە مۆندیالی قەتەر – 2022 و دووەمیش بۆ جامی وڵاتانی ئاسیا – 2023 كە چین میوانداریی دەكات. یەكەم قۆناغ و دووەم قۆناغی یارییەكانی ئەم پاڵاوتنە كۆتاییانهاتووە، ئێستا یارییەكان پێیان ناوەتە سێیەم قۆناغی خۆیانەوە. لەیەكەم قۆناغدا 12 هەڵبژاردە بەشدار بوون كە دوا هەڵبژاردەكانی ریزبەندیی كیشوەرەكە بوون ...\nكێشە و باسی گەرمی بەشدارییكردن یان بەشداریی نەكردنی نۆڤاك جۆكۆڤیچی سربی و یاریزانی پلەیەكی جیهان لە یاریی تێنسی سەرزەویدا بووبووە باس و خواسێكی گەرمی كەناڵەكانی راگەیاندنی وەرزشیی لەجیهاندا و دواجار ئەو باس و بگرە و بەردەیە بە دوورخستنەوەی جۆكۆڤیچ لە گراند سلامی ئوستورالیا كۆتاییهات. لە رۆژی دووشەممە 17/1/2022 ەوە یەكەم پاڵەوانێتیی مەزنی گراندسلام لە ئوستورالیا دەستیپێكردووە، جۆكۆڤیچیش وەك دیارترین ئەستێرەی ...\nسبەی پێشمەرگە لە كەركوك دەبێت\nیارییەكانی قۆناغی یەكەمی خولی پلە یەكی تۆپی پێی یانەكانی عیراق پێیان ناوەتە قۆناغی دووەمەوە و ئەمڕۆ دووشەممە 24/1/2022 سێیەم هەفتە لە یارییەكانی گەڕانەوە دەستپێدەكەن. تیپی یانەی پێشمەرگەی سلێمانی بەشدار لەو خولەدا، یەك یاریی گەڕانەوەی خۆی لەم قۆناغە نوێیەدا كردووە، یارییەكەشی رۆژی سێشەممەی رابردوو 18/1/2022 بووە بەرامبەر یانەی سەماوە، یارییەكەش لە سەماوە كراو بە دۆڕاندنی پێشمەرگە 1-2 كۆتاییهات، ئەمە لەكاتێكدا یاریی ...\nپێشمەرگە یەكەم یاریی خۆی بردەوە\nڕۆژی هەینی 21/1/2022 – یارییەكانی قۆناغی یەكەمیی خولی نایابی بالەی یانەكانی عیراق لە سلێمانی و بەسرە دەستیانپێكرد. یارییەكانی ئەم خولە بەسیستمی هاتن و چوون بەڕێوە دەچن، تیپی یانەی پێشمەرگەی سلێمانیش لەیەكەم یارییدا سەركەوتوو بوو بەوەی بەسێ گێمی بێ وەڵام لە تیپی یانەی هەولێری بردەوە، ئەنجامەكانی ئەو جەولەیە بەمشێوەی بوون: هۆڵی داخراوی یانەی پێشمەرگەی ساێمانی *پێشمەرگەی سلێمانی × هەولێر (3-0) . ...\nخەسرەو گورون رۆژی هەینی 10/10/1986 لە یاریگای كەركوك یارییەكی تری خولی پلە دووی یانەكانی عیراقمان بەرامبەر بە یانەی هەولێر كرد. ئەم یارییە دەبوو لە یاریگای هەولێر بكرایە، بەڵام لەبەر ئەوەی یەكێتیی تۆپی پێی عیراق سزای یانەی هەولێری دابوو یارییەكەیان برابووە یاریگای كەركوك. لەم یارییەدا تیپی یانەی هەولێر سزایەكی تریش درا بەوەی هەرچەندە 2-1 یارییەكەیان لە ئێمە بردەوە، بەڵام لەبەر ئەوەی ...\nكۆمپانیا گەورەكان ركابەری لەسەر هالاند دەكەن\nئیرلینگ هالاندی ئەستێرەی تۆپی پێ و هێرشبەری یانەی بروسیا دۆرتمۆند نزیك بووەتەوە لەوەی بۆندێكی سپۆنسەری لەگەڵ گەورە كۆمپانیایەكی دروستكردنی كەل و پەلی وەرزشی ئیمزا بكات كە بەهۆیەوە پارەیەكی زۆری دەست دەكەوێت. تۆڕی سكای سپۆرتی ئەڵمانی بڵاویكردۆتەوە كە هەریەك لە كۆمپانیا گەورەكانی پوما و ئەدیداس و نایكی گفتوگۆ لەگەڵ هالاند و مینۆ رایۆلای بەڕێوەبەری كارەكانی دەكەن بۆ ئەوەی ببن بە سپۆنسەری ...\nوردەكاریی پێكانی ئەنسۆ فاتی بڵاوكرایەوە\nیانەی بارسێلۆنا وردەكاری پێكانی نوێی ئەنسۆ فاتی ئەستێرەی لاوی یانەكەی بڵاوكردەوەو بەپێی سەرچاوەكانیش ئەو یاریزانە رەنگە ماوەیەكی زۆر دوور بكەوێتەوە. فاتی لەم وەرزە بەهۆی پێكانەوە نەیتوانیوە لە ژمارەیەكی زۆری یاری بەشداری بكات كە دوای دابڕانێكی زۆر چەند یارییەكە گەڕاوەتەوە، بەڵام جارێكی تر بەرامبەر بە بیلباو دووچاری پێكان هات. فاتی بەرامبەر بە بیلباو لە گێمی دووەم بەشداری كرد كە دوەم یاری ...\nئامانجی نوێی گەورەكانی ئەوروپایە\nئا: ئارۆ سەنگەر دۆسان ڤلاهۆڤیچی ئەستێرەی سربی یانەی فیۆرەنتینا بووەتە ئامانجی یانە گەورەكانی ئەوروپا لە میركاتۆی زستانەدا، ئەمەش بەهۆی ئەو ئاستە بەرزەی لەگەڵ یانەكەی پێشکەشی دەكات، لە پاڵ رەتكردنەوەی نوێكردنەوەی بۆندەكەی. لە تەمەنی 21 ساڵی دی ڤی 9 كە نازناوی ڤلاهۆڤیچە ژمارەی وای نووسیوەتەوە كە بووەتە مایەی ترس و دڵەڕاوكێ بۆ هەموو ئەو بەرگریكار و گۆڵپارێزانەی رووبەڕوویان دەبێتەوە. ریکۆردی رۆناڵدۆی ...\nیارییه‌كانی گراندسلامی ئوسترالیا له رۆژی دووشه‌مه‌وه ده‌ستیپێكردوه و له قۆناغی یه‌كه‌می پاڵه‌وانێتییه‌كه‌ش كه له‌ماوه‌ی دوو رۆژ به‌ڕێوه‌چوو له ئاستی كوڕان ئه‌ستێره دیاره‌كان توانیان بلیتی سه‌ركه‌وتن به‌ره‌و قۆناغی دووه‌م به‌ده‌ست بهێنن، به‌ڵام له ئاستی كچان چه‌ندین ئه‌ستێره ماڵئاواییان كرد. گراندسلامه‌كان بوونه‌ته شوێنی ده‌ركه‌وتنی ئه‌ستێره‌ی نوێی تێنسی سه‌رزه‌وی بۆ ئاستی كچان كه له‌ماوه‌ی چه‌ند ساڵی رابردوودا چه‌ندین ئه‌ستێره‌ی نوێ ده‌ركه‌وتون و به‌شێوه‌ی ...\nلاپەرە 1 لە 353« سەرەتا...12345\t»\t102030...کۆتا »